
SINAXA ÎNTÂISTĂTĂTORILOR DE BISERICI ORTODOXE, 
CHAMBESY — ELVEŢIA, 21-27 IANUARIE 2016 

La invitaţia Sanctităţii Sale Patriarhul Ecumenic 
Bartolomeu, Sinaxa Întâistătătorilor de Biserici Ortodoxe 
Autocefale a avut loc la Centrul Ortodox al Patriarhiei 
Ecumenice de la Chambesy-Geneva, în perioada 21 — 
28 ianuarie 2016. La Sinaxă au fost prezenţi următorii 
Întâistătători: 

Patriarhul Ecumenic Bartolomeu 

Patriarhul Teodor al Alexandriei 

Patriarhul Teofil al lerusalimului 

Patriarhul Kiril al Moscovei 

Patriarhul lrinej al Serbiei 

Patriarhul Daniel al României 

Patriarhul Neofit al Bulgariei 

Patriarhul Ilia al Georgiei 

Arhiepiscopul Hrisostom al Ciprului 

Arhiepiscopul Anastasie al Albaniei 

Arhiepiscopul Rastislav al Ţinuturilor Cehe și Slovaciei 


Următorii Întâistătători nu au putut fi prezenţi: 
Preafericirile Lor Patriarhul loan X al Antiohiei și 
Mitropolitul Sava al Varșoviei și al întregii Polonii, din 
motive de sănătate, și Arhiepiscopul leronim al Atenei şi 
al întregii Elade, din motive personale. Totuși, toţi cei trei 
Primaţi au fost reprezentaţi de către delegaţiile oficiale 
ale Bisericilor lor. 

Primaţii Bisericilor Ortodoxe s-au întâlnit pentru a 
finaliza textele destinate Sfântului şi Marelui Sinod. În 
cadrul Sinaxei, duminică, 24 ianuarie, a fost oficiată Sfânta 
Liturghie la Sfânta Biserică stavropighială Sfântul Pavel. 
Împreună cu Patriarhul Ecumenic, Preafericirile Lor şi şefii 


delegaţiilor Bisericilor Ortodoxe 
au conslujit la Liturghie, cu 
excepţia conducătorului delegaţiei 
Patriarhiei Antiohiei. 

În timpul Sinaxei, ale cărei 
sesiuni au fost ţinute în duhul 
apostolic al „adevărului în 
iubire” (Efeseni 4, 15), în acord 
şi înţelegere, Întâistătătorii au 
afirmat decizia lor de a convoca 
Sfântul şi Marele Sinod. Sinodul 
va avea loc la Academia Ortodoxă 
din Creta, în perioada 16-27 iunie 
: 2016. În acest sens, Întâistătătorii 

Sa 3 cheamă, cu smerenie, harul și 

> ate binecuvântarea Preasfintei Treimi 
şi solicită stăruitor rugăciunile pleromei Bisericii, ale 
clericilor și laicilor, pentru perioada rămasă până la 
Sfântul şi Marele Sinod, precum și pe durata lucrărilor 
acestuia. 

Temele aprobate oficial pentru a fi examinate și 
adoptate de Sfântul şi Marele Sinod sunt: Misiunea Bisericii 
Ortodoxe în lumea contemporană, Diaspora Ortodoxă, 
Autonomia și modul proclamării acesteia, Sfânta Taină a 
Cununiei și impedimentele la căsătorie, Importanţa postului 
și a respectării acestuia astăzi, Relaţiile Bisericii Ortodoxe cu 
ansamblul lumii creștine. Prin hotărârea Primaţilor, toate 
documentele aprobate vor fi făcute publice. 

Întâistătătorii au discutat și hotărât, de asemenea, 
înfiinţarea unui Secretariat Panortodox, regulamentul 
de funcţionare a Sinodului, participarea observatorilor 
eterodocși la începerea și încheierea lucrărilor, precum 
şi costurile bugetare privitoare la Sinod. 

De asemenea, Întâistătătorii și-au exprimat susţinerea 
faţă de creștinii prigoniţi din Orientul Mijlociu și 
preocuparea constantă faţă de cei doi Mitropoliţi răpiți: 
Paul Yazigi, din partea Patriarhiei Antiohiei, şi Gregorios 
Yohanna Ibrahim, din partea Arhiepiscopiei Siro-iacobite. 

Lucrările Sinaxei s-au încheiat în seara zilei de 
miercuri, 27 ianuarie 2016, prin discursul de încheiere 
al Sanctităţii Sale Patriarhul Ecumenic Bartolomeu, 
Preşedintele Sinaxei. 

Dat la Centrul Ortodox al Patriarhiei Ecumenice din 
Chambesy-Geneva, în data de 27 ianuarie 2016 


Secretariatul Sfintei Sinaxe 

MEDITAȚII LA PILDA FIULUI RISIPITOR 


Câteva consideraţii scripturistice, patristice și 
moral - spirituale 


Pilda/parabola despre Fiul risipitor/rătăcitor care se 
întoarce la casa părintească după rătăciri îndelungate 
într-o ţară străină, a păcatului, unde a ajuns să jinduiască 
după mâncarea pe care o mâncau porcii, și este primit cu 
dragoste părintească și iertat de tatăl său, este precedată 
în Sfânta Evanghelie de la Luca (cap. 15) de alte două 
pilde asemănătoare ca înţeles: - pilda cu oaia cea pierdută 
pe care păstorul o caută neglijând pe celelalte 99 care 
nu s-au rătăcit, cu drahma cea pierdută pe care femeia 
o caută cu insistenţă și aflând-o, se bucură împreună 
cu prietenele ei. 

Toate aceste pilde doresc să arate „cât de mare este 
iubirea lui Dumnezeu pentru firea omenească cea căzută 
în păcat şi, prin aceasta, sub influenţa și sub puterea 
diavolului."'Întoarcerea fiului risipitor este prilej de 
bucurie în casa părintească căci "bucurie este înaintea 
îngerilor lui Dumnezeu pentru un păcătos care se 
pocăiește”(Luca 15, 10). 

Această parabolă/pildă, una dintre cele mai frumoase 
şi mai pline de sens şi de înţeles, este menită să ne arate 
chipul adevăratei pocăinţe; ce este, în ce constă și cum 
trebuie făcută spre a fi într-adevăr mântuitoare, pentru 
a fi „bucuria îngerilor şi a oamenilor”, mai întâi a Tatălui 
Ceresc — pe care-l simbolizează tatăl din această pildă. 

Este bine venit ca, mai întâi, să arătăm că termenul 
de pocăință, ca multe alte cuvinte din limba noastră, cu 
vremea, au suferit o schimbare, o modificare de sens și 
de înţeles, dobândind chiar un înţeles peiorativ. 

Comparând înţelesul lor originar cu cel nou, te miri 
cât de mare este schimbarea care s-a produs în sensul 
acesta al cuvintelor. 

Să dăm doar un singur exemplu: cuvântul prost — 
care la origine, în limba slavonă, precum se știe, însemna 
om simplu, din popor, a ajuns să însemne om lipsit de 
inteligenţă, fără minte şi judecată axiologică (a se vedea 
Dicţionarul Explicativ al Limbii Române, DEX, p. 753). 

În acest sens grăieşte un personaj - domnitorul, 
dintr-o cunoscută piesă de teatru: „Boieri și tu prostime!” 
- indicând prin acest cuvânt din urmă poporul de jos. 

O situaţie asemănătoare s-a petrecut și cu cuvântul 
pocăință care, în înţelesul său adevărat, indică una din 
cele șapte Sfinte Taine ale Bisericii noastre care constă 
în mărturisirea păcatelor săvârșite, din căinţă, regret 
și hotărâre de îndreptare, din împlinirea, după caz, a 


1 Pr. Dr. Gheorghe Liţiu, Cartea Vieţii, Editura Mitropo- 
liei Banatului, Timişoara, 1991, p.41 

canonului primit, urmată de dezlegarea pe care o acordă 
preotul duhovnic. 

Dicţionarul mai sus amintit, consemnând acest 
înţeles originar și adevărat al cuvântului pocăință, nu 
întrevede să amintească și sensul mai nou, folosit din 
păcate de foarte mulţi, chiar și de unii dintre credincioșii 
noștri neavizaţi, anume „a deveni adept al anumitor 
secte religioase creștine” (Dicţionarul citat, p. 712). 

Să ne amintim faptul că unii dintre credincioşii noştri 
atribuie cu ușurință și fără să-şi dea seama, acest nume 
unor oameni care nici ei înșiși nu și-l revendică, preferând 
numirea specifică confesiunii lor... 

Cuvântul acesta este echivalentul termenului grecesc 
metanoia - care implică procesul de convertire, de 
înnoire şi depășire a firii omeneşti alterate de păcat. 

Sfântul loan Scărarul (numit așa după cartea lui 
intitulată Scara Raiului) definește pocăinţa ca fiind 
„înnoirea Botezului”, sau ca „un legământ cu Dumnezeu 
prin lucrarea faptelor bune - potrivnice păcatelor 
săvârșite înainte” (Scara, Cuv. 3, 1), deci și o mărturisire 
prin fapte bune a credinţei și a numelui de creștin. 

Prin urmare, pocăinţa se află în strânsă legătură cu 
Botezul; că pocăinţa este posibilă tocmai fiindcă, prin 
botez, am primit în noi „arvuna Duhului Sfânt”, care ne 
dă posibilitatea ca, atunci când mugurii harului primit la 
Botez, crescând cu „vârsta și cu înţelepciunea”, să aducă 
„roade vrednice de pocăință”, aşa cum cerea și Sfântul 
loan Botezătorul celor care veneau la el (Matei III, 8). 

„O viaţă întreagă poate nu ne dăm seama de roadele 
harului primit la Botez; dar atunci când Dumnezeu 
binevoiește a lovi inimile noastre împietrite, aşa cum a 
lovit Moise stânca în pustie, din care a curs apă, și din 
astfel de inimi curg lacrimile de pocăinţa care spală 
întinăciunea păcatului. 

Dacă n-ar fi harul Botezului în noi, n-ar curge nici 
lacrimile cele mântuitoare ale pocăinţei. Harul Sfântului 
Botez, învăluit în negura păcatelor, se trezește în noi ca 
dintr-un somn greu, ca dintr-un mormânt, prin lucrarea 
pocăinţei”? 

Trebuie subliniat faptul că pocăinţa nu este lucrarea 
unei clipe, a unui singur moment din viaţa noastră. Nu 
putem s-o încheiem într-o oră și apoi să spunem: am 
făcut destulă pocăință. Ea este și trebuie să fie lucrarea 
unei vieţi întregi. 

Este adevărat că pocăinţa ca Sfântă Taină, numită și 
Spovedanie sau Mărturisire, înseamnă mărturisirea cu 
căinţă în faţa preotului duhovnic. 


2 Pr.Dr.Gheorgheliţiu, op. cit., p. 42. 

Acest fapt, însă, nu exclude ci chiar presupune 
pocăinţa ca lucrare a vieţii întregi. „Tatăl l-a primit pe 
fiul risipitor ca pe un fiu, nu ca pe un argat. 

Vedem de aici că orice păcate am săvârși, oricât ne-am 
îndepărta de Dumnezeu, dacă ne pocăim, Dumnezeu ne 
iartă şi ne primește cu braţele deschise, ca tatăl din parabolă, 
pentru că El „nu voiește moartea păcătosului, ci ca păcătosul 
să se întoarcă de la calea sa și să fie viu”(lez. 33, 11).”3 

Așadar, prin pocăinţa permanentă ne pregătim pentru 
pocăinţa ca taină, în care ni se împărtășește harul iertării și 
dezlegării din partea duhovnicului în numele Sfintei Treimi. 

Deci, pocăinţa ca Taină nu se poate despărţi de 
pocăinţa unei vieţi întregi, ci una presupune pe cealaltă 
şi o solicită, una fiind completată de cealaltă. 

Urmărind cu atenţie această pildă a fiului risipitor, 
ne putem da seama că această pildă relatată de către 
Mântuitorul nostru lisus Hristos, ne arată nu numai 
chipul adevăratei pocăinţe, ci și treptele, momentele, 
pe care le trăiește cel ce se pocăiește cu adevărat. Fiul 
risipitor, după ce și-a cheltuit avuţia părintească, ajuns în 
condiţia de porcar în ţară străină, într-o zi își vine în fire. 

Este momentul în care păcătosul se trezește la 
realitatea tristă a stării de împătimire în care se găsește. 


3  PetroniuFlorea, Cuvintele Domnului, Editura Episcop 
Nicolae Popovici, Oradea, 2004, p. 267. 


„Starea de împătimire, moartea sufletească, după cum 
o numesc Sfinţii Părinţi, cu toată aparenta ei fericire, nu 
satisface pe om, mai ales după ce acesta și-a venit în fire. 

Ea estecaapa sărată a mării pe care nefericiţii marinari 
o beau în lipsa apei dulci; dar cu cât o beau mai mult cu 
atât gâtlejul lor arde fără a le stâmpăra setea. 

Cu câtaleargă mai mult după fericirea pe care li se pare 
că o primeau în urma satisfacerii poftelor și ambițiilor 
deșarte, cu atât sunt mai setoși și mai neîndestulaţi. 

Căci „traista unei astfel de fericiri e spartă la fund. 
Oricât ai pune în ea, tot goală rămâne.” a spus un înţelept 
părinte- Sfântul Nicolae Velimirovici."4 

Fiul risipitor simte nevoia să mărturisească; la început 
în gândul şi în mintea sa, apoi tatălui la care se întoarce: 
- Tată! Greşit-am... primește-mă!... 

În aceste cuvinte se află tot ce se cuprinde în noţiunea 
de pocăință; și mărturisirea cu lacrimi a păcatelor, și 
căinţa sau părerea de rău pentru încălcarea poruncii 
și părăsirea casei părintești, precum și hotărârea de a 
se îndrepta, de a se întoarce la casa la care, conform 
propriei sale mărturisiri, era îndestulat de toate. 

Ca și Zaheu vameșul, el își elaborează singur canonul 
cerând să fie primit nu ca un fiu ci „ca pe unul din argaţi”. 


4 Pr. Dr. Gheorghe Liţiu, op. cit., p. 43. 

Acestea sunt momentele sau treptele adevăratei 
pocăinţe. 

Ne-am putea întreba: Avea nevoie tatăl din pildă 
de mărturisirea fiului său risipitor? Fără îndoială că nu. 
Ştia bine tatăl ce-a făcut fiul său, precum bine cunoaște 
Dumnezeu păcatele noastre. 

Ci noi, noi înșine avem nevoie de această mărturisire: 
„Fărădelegea mea o cunosc și păcatul meu este înaintea 
mea pururea” - zice psalmistul David. 

Numai o mărturisire cu căinţă și părere de rău 
„Şterge fărădelegea”, dar pentru aceasta este nevoie de 
„braţele părintești” întinse de Dumnezeu prin mâinile 
duhovnicului spre fiul care se mărturisește. Lui i s-a 
dat de către lisus Hristos „puterea legării și dezlegării 
păcatelor” (loan 20, 22 — 23), putere care nu s-a dat nici 
îngerilor, dar acesta ţine și locul tatălui din pildă, care 
nu este altcineva decât Bunul Dumnezeu, învățând, 
sfătuind, certând şi mângâind - după caz, întotdeauna 
cu iubire părintească, pe cel ce se mărturisește. 

Acest lucru pare straniu unora dintre noi. Ce nevoie 
avem noi să ne mărturisim păcatele înaintea preotului? 
Nu pot eu face pocăință și de unul singur? 

Firește că se poate face pocăință și în acest mod, 
dar acest fel de pocăință nu este nici complet și nici 
mântuitor. Ce s-ar fi ales de fiul risipitor, dacă ar fi rămas 
numai la tânguirea ce-o făcea de unul singur în ţara 
păcatului? El simte nevoia de a se mărturisi, trebuinţă 
care, o știm cu toţii, este în firea omului. 

„Noi credem că adevărata pocăință este un act bilateral. 
O parte a ei o reprezintă strădania de îndreptare, 
dorinţa de înnoire (și aceasta este, desigur, un dar a lui 
Dumnezeu) pe care o face credinciosul. 


A doua parte însă o reprezintă harul 
iertării, pe care Dumnezeu îl împărtășește 
prin mijlocirea slujitorului Său investit 
cu această putere, ca urmare a puterii 
date Sfinţilor Apostoli şi prin ei urmașilor 
legitimi până la sfârșitul veacurilor”.5 

Sunt, apoi, unii creștini care se îndoiesc 
de posibilitatea iertării, mai ales în cazul 
unor păcate grele. În această privinţă, 
Sfântul loan Scărarul zice: "Înainte de a 
cădea în păcat, dracii ni-L înfățișează pe 
Dumnezeu ca iubitor de oameni, spre a 
ne îndupleca mai ușor la păcătuire; iar 
după ce am căzut în păcat, tot el ni-L 
înfățișează ca aspru spre a ne îndoi de 
iertare și a cădea în deznădejde” (Scara, 
Cuv. 5, 11) de aceea - continuă același 
sfânt — „nu te speria chiar dacă vei cădea 
în fiecare zi și nu te depărta de la calea 
lui Dumnezeu, ci stai cu bărbăţie și fără 
îndoială că îngerul tău păzitor va cinsti 
răbdarea ta...Nimic nu se poate asemăna 
cu mila lui Dumnezeu, nimic nu este mai mare ca ea” 
(Ibidem, Cuv. 5, 38). 

În Patericul egiptean citim că un frate a întrebat pe 
Avva Sisoe: „Ce voi face avvă că am căzut? l-a răspuns 
lui bătrânul: Scoală-te; Zis-a fratele: M-am sculat și 
iarăşi am căzut. Deci a întrebat fratele: până când? Zis-a 
bătrânul: Până vei fi apucat (de moarte) sau în bine sau 
în rău; căci cu ce se află omul cu aceea se și duce!” Este 
deosebit acest cuvânt și se cuvine să luăm aminte și 
să nu ispitim pe Domnul Dumnezeul nostru amânând 
vremea pocăinţei. 

De remarcat faptul că sunt mulţi creștini hotărâți 
să facă pocăință, dar puţini sunt cei care știu cum 
trebuie făcută adevărata pocăință. Nici într-un caz ea 
nu înseamnă părăsirea Bisericii. 

Numai aici omul va învăţa să facă adevărata pocăință. 
Numai aici este harul iertării încredinţat ierarhiei 
sacramentale, primit și transmis prin succesiune 
apostolică... 


Câteva indicii, referinţe şi aprecieri pedagogice 


În altă ordine de idei, așadar, tema acestei frumoase 
pilde/parabole a Noului Testament este cea a căinţei și 
a întoarcerii la calea cea dreaptă. 

După cum am mai spus și în rândurile anterioare, trei 
sunt personajele acestei parabole: fiul rătăcitor, fratele 
fiului rătăcitor și părintele acestuia, fiecare întruchipând 
o anumită atitudine faţă de aproapele nostru. 

Altfel spus, să vedem ce prezintă pilda/parabola de 
faţă. 

5 Pr.Dr.GheorgheLiţiu, op.cit. p.43. 

După cum bine știm cu toţii, un părinte avea doi fii. 
Fiecare a primit partea lui de moștenire, dar fiul cel mic, 
nechibzuit fiind, şi-a luat lumea în cap, a plecat de acasă 
şi a cheltuit toată avuţia în petreceri și destrăbălare. 

A ajuns, până la urmă, într-o cruntă mizerie, 
tocmindu-se păstor al unei turme de porci. Cuprins de 
regrete şi remuşcări, dar şi de oarece edificări, se întoarce 
acasă cu gândul că ar fi fericit dacă ar ajunge argat în 
casa părintească. 

Spre uimirea sa, tatăl îl primește cu mare fast, dându-i 
veşminte curate şi pregătind o masă mare, pentru care 
a sacrificat viţelul cel gras. „Şi aduceţi viţelul cel îngrăşat 
şi-l înjunghiaţi şi, mâncând, să ne veselim. Căci acest fiu 
al meu mort era și a înviat, pierdut era și s-a aflat” (Luca 
15,23-24). 

Fiul cel mai mare, văzând toate acestea, s-a simţit 
nedreptăţit întrucât el, cu toate că fusese credincios 
tatălui său, nu se bucurase niciodată de atâta cinstire. 

La reproșşurile sale, tatăl lasă să se înţeleagă că 
întoarcerea acasă și recuperarea unui păcătos socotit 
pierdut este de mare folos și trebuie să constituie un 
prilej de mare bucurie. 

Pilda/parabola fiului rătăcitor/risipitor exprimă ideea 
că pocăinţa nu este niciodată prea târzie, cu condiţia ca 
aceasta să fie sinceră și deplină. 

Valoarea pedagogică a acestei pilde rezidă în 
asumarea inteligentă și matură a rătăcirii, a pierderii, 
pentru moment, a reperelor. 

Creștinismul vine cu o perspectivă aparte asupra 
păcătuirii. Păcatul, în măsura în care este pasager, poate 
deveni sursă și reazem întru perfecţionare, prilej de 
reorientare și înaintare pe drumul cel drept. 

Conștientizarea unei stări de fapt reprobabile este 
începutul îndreptării noastre. Fără acest „grad zero” al 
iluminării de sine nu există nici reconversie morală, nici 
chiar început fiinţial. 

Cine este fiul rătăcitor/risipitor? Este omul mânat de 
voluptatea aventurii, de dorul de ducă, de mirajul ţării 
îndepărtate. 

Este fiul neascultător, care forţează tiparele bunei 
purtări. Este cel care nu a învăţat încă din greutăţi, dar 
este capabil de această învăţare. Este cel care caută 
obstacolul, ocazia pentru a se ilumina. 

Are însă o mare calitate: experienţa limită îl trezește, 
îl înfrumuseţează și înnobilează spiritual, „venindu-și în 
sine”. 

Mai mult decât atât, el este gata de pocăință, de 
acceptare a unui statut inferior, dar în casa sa, a părintelui 
său. 

Dorul întoarcerii acasă este însoţit de căinţa sinceră: 
„Sculându-mă, mă voi duce la tatăl meu și-i voi spune: 
Tată, am greșit la cer și înaintea ta; Nu mai sunt vrednic 
să mă numesc fiul tău. Fă-mă ca pe unul din argaţii tăi” 
(Luca 15,18-19). 


Cine este tatăl fiului rătăcitor? Este prototipul 
părintelui, este „tatăl generic”, un fel de Dumnezeu, a 
toate înţelegător, iertător. 

Este marele pedagog, capabil de a converti situaţia 
de păcătuire în prilej de îndrumare și formare. 

Este părintele ce priveşte „cum se cuvine” fapta fiului 
său: „Aduceţi degrabă haina lui cea dintâi și-l îmbrăcaţi 
şi daţi inel în mâna lui și încălțăminte în picioarele lui” 
(Luca 15,22). 

Este tatăl ce valorifică o situaţie limită spre un scop 
nobil: copilul pierdut să se regăsească. 

Este pedagogul care foloseşte singura cale de 
îndreptare în situaţia dată: pedeapsa „pozitivă”. Nu prin 
deposedare sau descalificare, ci prin dăruire și primenire. 

Cine este fratele fiului rătăcitor? Este un personaj 
important al acestei pilde, trecut cu vederea destul de 
Ușor. 

Este omul conformist, ascultător de porunci dar și 
dornic de a extrage foloase din acestea. „lată, de atâţia 
ani îţi slujesc și niciodată n-am călcat porunca ta. Și 
mie niciodată nu mi-ai dat un ied, ca să mă veselesc cu 
prietenii mei” (Luca 15,29). 

Este prototipul individului orgolios, care oferă cu 
condiţia să primească în aceeași măsură. 

De la el putem învăţa că resentimentul ne face rău, 
situându-ne cum nu se cuvine faţă de cel ce a păcătuit. 

Înțelegerea aproapelui şi îndurarea sunt calităţi ce 
trebuie să prevaleze în fața egoismelor noastre. 

Fratele fiului risipitor/rătăcitor ne propune 
următoarea întrebare: cine păcătuiește cu adevărat, cel 
ce a trecut de păcat sau cel ce se agaţă de el pentru a-l 
cobori pe semenul său? 

Oricum, de la fiecare protagonist al acestei parabole 
avem de învăţat câte ceva: de la fiul rătăcitor - că oricât de 
„rătăciţi” amfi, putem descoperi Calea; de la tatăl acestuia 
- că toți fiii, indiferent de căderile lor, trebuie așteptați, 
primiţi, primeniţi cu iubire pe măsura căderilor lor; de la 
fratele fiului rătăcitor - că putem deveni „mici”, cu toată 
credința noastră arătată, dacă nu îi înțelegem pe cei care 
au păcătuit dar au avut forța să-și revină... (Cf. Prof. 
Univ. Dr. Constantin Cucoș - http://www.doxologia.ro/ 
puncte-de-vedere/parabola-fiului-risipitor-interpretare- 
pedagogica — 11.02.2012/23.02.2016). 


Câteva concluzii pastoral liturgice şi recomandări 
duhovniceşti 

Încheiem, cu alte cuvinte, prima din cele zece 
săptămâni ale Triodului, pregătitoare pentru Sfintele 
Paști, în care rânduiala Bisericii, în mod simbolic poate 
şi prin suspendarea rânduielii postirii, dar mai ales prin 
cântările şi rugăciunile ei, ne îndeamnă să ne identificăm 
cu fiul cel mic, „să urmăm pocăinţei celei bune a acestuia“. 
Aproape toate cântările acestei duminici sunt scrise la 
persoana întâi singular. 


Învierea 


Eu, cel care cânt sau rostesc slujba, sau cel care 
o ascult, sunt cel care „glasul desfrânatului aduc 
Ţie, Doamne: greșit-am înaintea ochilor Tăi, Bunule; 
risipit-am bogăţia darurilor Tale; dar mă primește 
pe mine, cel ce mă pocăiesc, Mântuitorule, și mă 
mântuiește“ (prima stihiră a Laudelor Utreniei). 

Am recitit toată slujba Duminicii de faţă. Într-adevăr, 
toate cântările și rugăciunile ei se referă la fiul cel mic, 
la noi, cei care ne identificăm cu el, și la tatăl, care este 
imaginea lui Dumnezeu, bucuros de întoarcerea celui 
rătăcit. 

Nici o cântare în care să fie amintit fratele cel mare. 
Doar Sinaxarul amintește, în cuvinte puţine, cum el, 
„minunându-se de milostivirea nemăsurată a Tatălui, 
cârteşte“. 

Chiar dacă nu-i greu să fim asemenea celui mic şi 
cu siguranţă am săvârșit multe din faptele lui, poate că 
mai aproape de noi și, de ce nu, mai periculoasă este 
perspectiva asemănării cu fratele cel mare. 

Acesta îl pune pe tatăl său în criză în momentul în 
care se mânie și refuză să intre în casa părintească, 
aflând că acolo se află fratele mai mic, care „mort era 
şi a înviat, pierdut era şi s-a aflat”. 

El era corect, ascultător, muncea, venea de la câmp, 
dar incapabil să se bucure de întoarcerea fratelui, 
ajungând până la a nu-l mai recunoaște drept frate. 

De fapt, stricând sau refuzând relaţia cu fratele 
său, nu face altceva decât să strice relaţia cu Tatăl: 
casa acestuia nu mai este și casa lui. De multe ori se 
întâmplă și în familiile noastre ca relaţia cu părinţii să 
fie definit şi grav afectată de relaţia cu ceilalţi fraţi sau 
surori pe care le avem. 

În aceasta constă greşeala fratelui celui mare: este 
limitat, frustrat și incapabil să iubească pe celălalt. 

De fapt, prin felul în care se poartă, acest fiu reprezintă 
o tipologie umană descrisă frecvent în Evanghelii, dar 
care apare îndeosebi în Evangheliile acestor duminici 
pregătitoare pentru intrarea în Postul Mare. 

În toate apar două personaje, individuale sau 
colective, sau două tipologii umane care stau faţă în 
faţă. 

În Duminica lui Zaheu vameșul, acesta se află în 
opoziţie cu cei care cârteau în casa lui, care nu se 
bucurau de pocăinţa lui, ci spuneau despre Mântuitorul 
că „a intrat să găzduiască la un om păcătos”. 

Duminica trecută, vameșul smerit şi realist a fost 
judecat și desconsiderat de fariseul corect, care se ruga, 
postea de două ori pe săptămână și dădea zeciuială. 

La fel și Duminica viitoare, a Înfricoşătoarei Judecăţi, 
apar două personaje colective, cei de-a dreapta și cei 
de-a stânga Mântuitorului, care vor fi judecaţi după 
criterii care vizează exact raportarea cu iubire milostivă 
faţă de ceilalţi, faţă de cei consideraţi de Dumnezeu 
„fraţi ai Mei, prea mici”. 


De fiecare dată accentul Evangheliei cade pe 
faptul că suntem fraţi, că eu sunt frate cu cel rătăcit, 
că nu trebuie să-l judec, ci să mă bucur atunci când se 
pocăieşte. 

Aşadar, meditând la Sfânta Evanghelie de astăzi, ar 
trebui să ne preocupe și tema fiului celui mare, pentru 
că poate fi și tema noastră, a celor care suntem corecţi, 
a celor cuminţi, pe care ne paște riscul suficienţei în 
corectitudine. 

În primul rând este tema noastră, a slujitorilor, a 
celor care suntem deja „în casă“, obișnuiți cu Sfintele 
Taine, obișnuiți cu păcătoşii care pleacă sau vin la Tatăl. 

Oare nu îi judecăm pe oameni asemenea fiului celui 
mare? Sau, mai grav, ne punem prea rar problema că 
ar trebui noi înșine să ne întoarcem la Dumnezeu, chiar 
dacă suntem aparent aproape de El? 

Sau ne considerăm deja asiguraţi din acest punct 
de vedere?! 

Câtă bucurie simţim noi înşine când slujim Sfânta 
Liturghie alături de oameni care poate au greșit, dar au 
venit să fie împreună cu noi la Ospăţul Tatălui? 

Nici cei care nu poartă sarcina slujirii la Sfântul Altar 
nu sunt feriţi de aceste riscuri, pentru că de multe ori 
nu li se potrivește numai imaginea fiului risipitor, ci şi 
chipul fiului celui mare din această Sfântă Evanghelie. 

Foarte mulţi oameni cred în Dumnezeu și împlinesc 
poruncile Lui: se roagă, postesc, participă la sfintele 
slujbe, fac chiar milostenie, însă nu fac toate aceste 
lucruri cu bucurie. 

În corectitudinea și cuminţenia lor, au multiple 
limitări și frustrări, care se verifică îndeosebi în felul 
în care se raportează la celălalt, mai ales când acesta 
este păcătos. 

Eşti cuminte, dar permanent cu ochii aţintiţi 
la păcatele altora, suferind chiar pentru faptul că 
Dumnezeu îi iartă și pe aceștia. 

Poate că tu, cel cuminte, ești așa pentru că nu ai avut 
curajul să fii altfel. Nu ai avut curajul să ceri un ied și 
să te veselești cu prietenii, aşa cum fratele cel mare îi 
reproșează tatălui din Evanghelie. S-ar fi îndulcit şi el, 
dar nu a avut curajul să ceară. 

Cum depășim această stare de lipsă a bucuriei 
în trăirea credinţei și de permanentă invidie față de 
celălalt? 

Primul pas este să ne gândim dacă suntem sau 
nu în această situaţie. Să ne dăm seama de propria 
sărăcie sufletească, de faptul că suntem credincioși, 
dar ne lipsim de ceva extraordinar, care, așa cum ne 
demonstrează Evanghelia, contează enorm înaintea 
lui Dumnezeu. 

Nu poţi accede către comuniunea cu Dumnezeu dacă 
nu-ţi doreşti acest lucru cu bucurie, dacă priveşti numai 
în pământ şi niciodată către cer, dacă ești victima propriei 
tale libertăţi de a nu te bucura de tine și de celălalt. 

Omul care îşi dă seama de o asemenea lipsă trăiește, 
de fapt, un fel de „venire în sine“ a fratelui celui mare, fără 
de care nu este posibil un final fericit al pildei de astăzi. 

Dumnezeu ne oferă în această Duminică șansa 
de a realiza în ce stare ne aflăm, de a ne bucura cu 
adevărat că suntem în Biserică, de a ne bucura când 
cei de lângă noi se întorc la credinţă și de a nu trăi 
în mod egoist, cu limitări care decurg din forme de 
corectitudine omenească, aducătoare de suferinţă şi 
micime sufletească. (Cf. Pr. Asist. Univ. Dr. Silviu Tudose 
-  http;//ziarullumina.ro/corectitudinea-fara-bucurie- 


devine-suferinta-98775.html - 04.02.2015/23.02.2016). 


Scurt epilog sau încheierea 


Aşadar sau, altfel spus, Dumnezeu - Tatăl din această 
parabola, confirmă că în Împărăţia cerurilor bucuria 
întoarcerii unui păcătos nu este mai mică decât bucuria 
de care se învrednicesc cei buni şi vrednici de laudă. 

Acest gen de bucurie nu este însă agreat de cei care 
o condiţionează în funcţie de criteriile lor, și nu de mila 
şi generozitatea Stăpânului, nelăsând nici pe alţii să intre 
în ea, neintrând nici ei. 

Categoria aceasta de oameni este 
reprezentată de fiul cel mare. El nu 
înţelege motivele bucuriei tatălui și 
refuză să intre la ospăţul acestuia. 

Parabola se încheie cu ieșirea tatălui 
în întâmpinarea fiului celui mare spre a-i 
explica acestuia motivul real și profund 
pentru care la acel moment și în acel loc 
toţi se bucurau. 

lubirea acestui părinte, fixată în 
ceea ce numim subconștientul fiului 
cel mic, l-a făcut pe acesta să scape de 
pierzarea totală (după ce se risipise) din - 
cauză că la un moment dat și pentru o 
anumită durată de timp nu a răspuns 
corespunzător iubirii tatălui. 

Aceeași iubire îl ajută acum pe fiul 
cel mare să nu cadă el însuși din iubirea 
cu care a răspuns corespunzător atâţia 
ani iubirii tatălui și care l-a păstrat în 
intimitatea acestuia. 

Aceeași iubire paternă îl face pe unul 
dintre fii să redescopere dimensiunea 
firească a iubirii, iar pe celălalt să nu 
cadă din iubirea care până la acel 
moment îl menţinuse în normalitate. 

Cei doi fii descoperă și învaţă că tatăl 
lor (și Tatăl nostru) nu poate fi parţial, 
insuficient, și cu atât mai puţin nedrept 
în iubire. 


Este modul în care Dumnezeu, simbolizat de tatăl din 
parabolă, „risipește“, adică investește iubirea Sa. 

O investește în toţi și în toate cu generozitatea 
Celui care nu duce lipsă de iubire, așteptând ca toţi 
și toate să reacționeze iubind corespunzător, de așa 
manieră, încât să poată accede la bucuria ospăţului 
Său final. 

Important este ca toţi și toate să fie înăuntrul „casei“ 
părintești. 

Este perspectiva pe care această parabolă o dă 
tuturor acum la începutul Sfântului și Marelui Post. 

Ne pregătește pe toţi să știm cum și ce să iubim 
spre a nu cădea din cauza lipsei de a iubi corect (fiul 
cel mic), spre a nu cădea din iubirea corectă (fiul cel 
mare), dar mai ales spre a ne regăsi pe noi înșine, 
spre a ne reveni în fire din multele, diversele, firavele 
și frecventele forme de iubiri nepotrivite pentru noi, 
fiii mai mari sau mai mici ai aceluiași Tată... (Cf. Pr. 
Prof. Univ. Dr. Vasile Răducă - http://ziarullumina.ro/ 
parabola-fiilor-care-si-redescopera-tatal-88783.html - 
12.02.2014/23.02.2016). 

TAINA ÎMPĂRTĂŞANIEI. EXCURS CATEHETIC 


Introducere 

Centrul cultului ortodox sau altfel spus al rugăciunii 
euharistice comunitare îl reprezintă tocmai această 
Sfântă Taină a Euharistiei, Împărtăşaniei sau Cuminecării 
cu Trupul şi Sângele Domnului lisus Hristos. În această 
Taină ne întâlnim cu Trupul istoric al lui lisus, așa cum 
a trăit, a murit și a înviat, cum strălucește preamărit la 
dreapta Tatălui, se găsește în mod real pe Sfânta Masă și 
se oferă credincioşilor ca Cina cea de Taină. (Cf. Gheorghe 
Ispas, Euharistia — Taina unităţii Bisericii. Aspecte teologice 
și practice, Ed. Basilica a Patriarhiei Române, București, 
2008, p.11). 

În Noul Testament Taina Împărtășaniei se numeşte 
simplu Cina, masa Domnului, Cina nunţii Mirelui 
(Apocalipsa 19, 9), jertfă de laudă (Evrei 13, 15), jertfă 
spirituală (| Petru 2, 5). 

Acest act al primirii Trupului şi Sângelui Domnului 
ne încredințează de primirea harului lui Dumnezeu, 
mâna întinsă a Creatorului pentru mântuirea omului. 
De creştini depinde colaborarea cu acest har, dacă aduc 
roade la timpul potrivit sau nu. 

Tot în Testamentul cel Nou mai sunt folosiţi și alţi 
termeni analogi care desemnează această Taină: 
binecuvântare, paharul binecuvântării, ofrandă, taină, 
lucrare sfântă, ceremonie, slujbă, hrana nemuririi, 
mâncarea cea mântuitoare, ș. a.. (Gheorghe Ispas, op. 
cit., p. 18). 


Materia 

Materia Tainei o reprezintă pâinea și vinul. Aluatul 
pâinii a fost și este și în prezent motiv de dezbinare între 
Biserica Apusului și cea a Răsăritului. Biserica Catolică 
folosește în acest ritual euharistic pâine nedospită pe 
când Ortodoxia Răsăriteană foloseşte pâinea dospită. 
Avem pentru această și o explicaţie simbolică: pâinea 
adevărată, dospită cu aluat, simbolizează mai bine 
sufletul desăvârșit şi întruparea desăvârșită a Domnului, 
fiind făcută din trei elemente (în cinstea Treimii), 
adică făina cu aluat, care înseamnă sufletul; apa care 
înseamnă botezul; sarea care simbolizează „gândul și 
învăţătura Cuvântului”. (Petre Vintilescu, Încercări de 
Istoria Liturghiei, în rev. „Studii Teologice”, |, 1929, nr. 
1-2, p. 135). 


Istoricul Tainei 
Cea mai veche mărturie despre practicarea Euharistiei 
de către comunităţile creștine primare o aflăm în prima 


Preot dr. VALENTIN BUGARIU 


Epistolă către Corinteni a Sfântului Apostol Pavel, scrisă 
conform celor mai mulţi exegeţi, după anul 53.La câţiva ani 
după moartea şi Învierea lui Hristos, apostolul neamurilor 
scria credincioșilor din Corint: „Căci eu de la Domnul 
am primit ceea ce v-am dat și vouă; că Domnul lisus, în 
noaptea în care a fost vândut, a luat pâine și, mulţumind, a 
frânt și a zis: Luaţi, mâncaţi; acesta este trupul Meu, care se 
frânge pentru voi. Aceasta să faceţi întru pomenirea Mea. 
Asemenea și paharul după Cină, zicând: Acest pahar este 
Legea cea nouă întru Sângele Meu. Aceasta să faceţi ori 
de câte ori veţi bea, spre pomenirea Mea. Căci de câte ori 
veţi mânca această pâine și veţi bea acest pahar, moartea 
Domnului vestiți până când va veni. Astfel, oricine va 
mânca pâinea aceasta sau va bea paharul Domnului, 
cu nevrednicie, va fi vinovat faţă de Trupul și Sângele 
Domnului”. (| Corinteni 11, 23-27). 

Pe baza acestor pasaje scripturistice, un teolog 
ortodox nota practica Cuminecării primilor creştini: 
„În biserică se aduceau mai întâi elementele materiale, 
pâinea și vinul, se făceau rugăciuni de laudă și de 
mulţumire de către liturghisitor care, amintind de 
patimile și moartea lui Hristos, pronunţa cuvintele 
de instituire: binecuvânta apoi elementele și frângea 
pâinea, după care urma împărtășirea” (Petre Vintilescu, 
op. cit., p. 200). 


Locul și timpul celebrării Tainei 
Locul săvârșirii Tainei era în început casa Martei, 
mama Sfântului Evanghelist Marcu, casa de sus, foişorul 

şi nu templul iudaic. Astăzi Taina este administrată în 
biserică, în cazuri excepţionale (ex. bolnavi) în case 
particulare, spitale, case de bătrâni ș. a. 

Timpul „frângerii pâinii” era în prima zi a săptămânii, 
adică în ziua Învierii. Momentul celebrării era sâmbătă 
noaptea spre duminică. În timp, această Taină cuprinsă 
în Sfânta Liturghie, este oficiată duminică dimineaţa. 


Euharistia în Tradiţia Bisericii 

Prima menţiune despre Taina Euharistiei o avem 
în lucrarea Învățătura celor doisprezece Apostoli în 
capitolele IX-X şi XIV-XV: „lar în ce priveşte Euharistia 
mulţumiţi așa: mai întâi cu privire la potir: Mulţumim Ţie, 
Părintele nostru, pentru sfânta voie a lui David, fiul Tău, 
pe care ne-ai făcut-o cunoscută prin lisus, Fiul Tău, slavă, 
în veci! lar pentru pâinea frântă: Mulţumim Ţie, Părintele 
nostru, pentru viaţa și conștiința pe care ni le-ai făcut 
nouă cunoscute, prin lisus, Fiul tău. Ţie slavă, în veci! 
Precum pâinea aceasta frântă era deasupra munţilor și 
adunată laolaltă a devenit una singură, tot astfel să ţi 
se adune Ţie Biserica de la marginile pământului, întru 
Împărăţia Ta... Nimeni să nu mănânce şi nici să bea din 
Euharistia voastră, decât numai cei botezați în numele 
Domnului”. (Scrierile Părinților Apostolici, vol. |, P.S. B., 
trad. Dumitru Fecioru, Ed. Institutului Biblic și de Misiune 
al Bisericii Ortodoxe Române, București, 1979, p.29-30). 

Sfântul lustin Martirul și Filosoful numeşte Taina „o 
pâine și un pahar de vin amestecat cu apă [...] care s-au 
transformat în Euharistie”. 


Sensul Euharistiei în Ortodoxie 

lisus Hristos este pâinea cea vie, pusă în strânsă 
legătură cu Trupul Său: „Eu sunt pâinea cea vie, care 
s-a pogorât din cer. Cine mănâncă pâinea aceasta viu 
va fi în veci. lar pâinea pe care Eu o voi da pentru viaţa 
lumii este Trupul meu... Cel ce mănâncă Trupul Meu și 
bea Sângele Meu are viaţă veșnică, și Eu îl voi învia în ziua 
cea de apoi. Căci Trupul Meu este adevărată mâncare și 
Sângele Meu adevărată băutură. Cel ce mănâncă Trupul 
Meu și bea Sângele Meu, rămâne întru Mine și Eu întru 
el. Precum M-a trimis pe Mine Tatăl cel viu și Eu viez 
pentru Tatăl, și cel ce Mă mănâncă pe Mine va trăi prin 
Mine”. (loan 6, 51; 54-57). 

Hristos este în cadrul Sfintei Liturghii atât jertfă, cât 
şi jertfitor. În rugăciunea din timpul herwvicului, preotul 
rostește: „Că Tu ești cel ce aduci și Cel ce Te aduci, Cel 
ce primeşti și Cel ce Te împarţi, Hristoase, Dumnezeul 
nostru...” (Liturghier, Ed. Institutului Biblic și de Misiune 
al Bisericii Ortodoxe Române, București, 2000, p. 139). 


Concluzii 

Euharistia ca Taină a comunităţii este izvorul unităţii și 
al adunării creștinilor, iar în sens personal Taină a sfințirii 
și desăvârșirii umane. Fără Trupul și Sângele Domnului 
nu există viaţă, potrivit cuvintelor Evangheliei. De aceea 
cei pregătiţi prin Taina Mărturisiri pot primi Împărtăşania 
ca mod sacramental de vieţuire în comunitate, împreună 
cu ceilalţi fraţi de credinţă, cât și ca mod de purificare și 
desăvârşire personală. 

CE ESTE C(H)RISLAMUL? 


În noul context geopolitic, în care are loc un exod 
nemaîntâlnit până în prezent, în urma căruia se cioc- 
nesc civilizațiile europeană, de sorginte creștină, şi cele 
orientală şi nord africană, de origine mahomedană, se 
întâlneşte tot mai des cuvântul c(h)rislam. Acest termen 
doreşte să definească o tendinţă doctrinar-religioasă, de 
apropiere și chiar contopire a creștinismului cu islamul, 
în încercarea de a atenua sau anula conflictele gene- 
rate de-a lungul timpului de reprezentanți ai celor două 
mari religii, sfârşite adesea prin atrocități de neînchipuit 
îndreptate asupra creștinilor în ultimele decenii. 

Deși nu l-am identificat (încă) în literatura de specia- 
litate (tipărit), conceptul pe care îl semnalăm se găsește 
pe surse electronice. Cunoscând faptul că informaţia din 
spațiul virtual trebuie tratată cu discernământ, am luat 
hotărârea de a nu amâna subiectul pentru momentul 
incert din viitor, când vom avea la îndemână lucrări 
publicate pe suportul tradiţional (hârtia). 

Din curiozitate ştiinţifică, am întrebat câteva persoane 
foarte apropiate Bisericii Ortodoxe, dacă au auzit de acest 
curent, dar, spre surprinderea noastră, răspunsul a fost 
negativ. Acest aspect ne-a determinat să căutăm din- 
colo de termenul explicat în limba engleză pe Wikipedia 
(https://en.wikipedia.org/wiki/Chrislam) și surse în limbile 
română, italiană și spaniolă. Cu această ocazie, am aflat 
că (neo)protestanţii sunt mai familiarizați cu c(h)rislamul. 

În cele ce urmează, vom spicui paragrafe legate de 
definițiile atribuite termenului, care au fost traduse de 
pe site-ul Wikipedia, fiind totodată comentate de către 
autorul articolului: Crislam, minciuna care refuză să 
moară, și talmeş-balmeșul românesc: 

„[...] Religie sincretistă în Nigeria, descrisă de Wiki- 
pedia. În Lagos, Nigeria, există cam 1500 de practicanți 
divizați în două ramuri. A fost fondată în 1970 de un 
oarecare Tela Tella, după ce s-a întors din pelerinajul 
musulman. Aderențţii acestei religii practică așa-numita 
„alergare eliberatoare”asemănată de ei înconjurării leri- 
honului de losua sau înconjurării Kaabei - moscheea 
cubică cea mai sacră, de la Mecca, a musulmanilor. 
Adepții acestei religii au anumite slujbe care combină 
practici creștine și musulmane. Deși [...] acceptă atât 
Biblia, cât și Coranul, fondatorul consideră că cele două 
cărți sunt incomplete și se preocupă cu scrierea uneia 
noi. [...] aceasta este o mișcare minoră [...]. 

[...] O religie universală, imaginată de Arthur C. Clarke, 
autorul romanului știinţifico-fantastic A Space Odyssey [...]. 


Diacon dr. LUCIAN MICLĂUŞ 


[..] O încercare de supravieţuire a măcelului 
creștinilor de către fundamentaliști musulmani. Dată 
fiind persecuția și vărsarea de sânge creștin de către 
musulmani, se pare că unii susţin că ai putea fi creştini, 
pe ascuns, între musulmani, continuând să mergi la mos- 
chee, dar să te închini de fapt lui lisus. [...] acesta s-ar 
putea aplica și creştinilor care se pocăiesc între evrei şi 
sunt ostracizaţi de familiile lor, dacă se declară creștini 
în mod public [...]. 

[...] Religia sincretistă universală a zilelor de pe urmă, 
când va fi un guvern universal, condus de Antihrist şi 
o religie universală. Crislamul este identificat astfel în 
mișcarea,„ghicitorilor profetici” contemporani. Mişcarea 


profetică contemporană îşi are originea între evanghe- 
licii din Marea Britanie a sec. XVIII-XIX, în jurul unor 
personalităţi ca Edward lwing, J.N. Darby, Henry Drum- 
mond etc. [...]”. 

O dovadă că mișcarea c(h)rislam ia amploare, o con- 
stituie un site omonim (http;//chrislam.org), din Liban, 
administrat de Comitetul Naţional pentru Dialogul 
Islamo-Creștin din această ţară. La rubrica „Chrislamo- 
logy”, articole în engleză, franceză și arabă ne dau de 
veste că ar fi apărut o nouă disciplină ştiinţifică sau teo- 
logică, C(h)rislamologia. 

Noua tendință religioasă preocupă mai multe 
comunităţi din lume, stârnind chiar controverse pe 
diverse meridiane, de pildă: Pope Francis” Push For Inter- 
faith Chrislam/One World Religion! Pope States Do NOT 
Speak Against ISLAM What /Pope Calls All Muslim Leaders 
to Insist Islam Does Not Condone Violence (Video) CHRIS- 
LAM? Cosa €?!?/, 8 Giugno 2014 il Vaticano da inizio alla 

Nuova Religione Mondiale "Chrislam" / Distruzione in 
arrivo, Pregunta: "Que es el Crislam?"/ Urgente: Nace el 
CRISLAM: seră la religisn mundial unica... 

C(h)rislamul începe să se răspândească rapid și, ca 
urmare, în 2013, are deja propriul însemn: semiluna isla- 
mică şi crucea creştină 

Dacă până de curând, frământările privind c(h)risla- 
mul aveau loc doar în țări în care ritul roman și (neo)pro- 
testantismul au preponderență între persoanele care se 
declară creștine, au început să se consemneze tentative 
de introducere a acestei orientări sincretiste și în ţările 
cu majoritate ortodoxă. Astfel, în anul 2014, prin filieră 
(neo)protestantă, s-a încercat promovarea acesteia și în 
România, rectorul de la acea vreme a Institutului Teolo- 
gic Baptist din București fiind nevoit să își dea demisia. 
Acesta, în calitate de semnatar al proclamaţiei: Loving 
God and Neighbor Together: A Christian Response to A 
Common Word Between Us and You, (lubind pe Dumne- 
zeu și pe vecin deopotrivă: Un răspuns creștin la o lume 
comună nouă și vouă — traducerea noastră), l-a invitat 
pe unul din autori, profesor la celebra Yale University 
din S.U.A., să conferenţieze. 

Pe scurt, documentul la care facem referire mai sus 
constituie un răspuns la o scrisoare adresată de către 


mai mulți învățați și sacerdoți musulmani: A Common 
Word Between Us and You (O lume comună nouă și vouă 
- traducerea noastră). Din dorinţa ca cele două religii 
să convieţuiască pașnic peste tot în lume, au fost elimi- 
nate diferenţele doctrinare esenţiale dintre creștinism și 
mahomedanism, scoțându-se în evidență doar locurile 
comune, spre exemplu: rădăcinile iudaice sau iubirea 
față de Dumnezeu și de aproape. 

Chiar dacă materialul nostru și-a propus să fie unul 
informativ, nu putem să nu arătăm faptul că depărta- 
rea de Ortodoxie, fenomen observat încă din primul 
veac creștin de către Sfântul Apostol Pavel (1 Timotei, 
1,18-20), este generatoare permanentă de erezii, care 
de care mai cumplită. Noi, păstrătorii dreptei credinţe, 
care suntem îndemnați să ne luăm crucea și să-L urmăm 
pe Domnul nostru, vedem cu durere că mulţi se leapădă 
cu mare uşurinţă de Mântuitorul sufletelor noastre, Îl 
înlătură de pe Lemnul de Viaţă dătător și îl înlocuiesc cu 
altceva, simbol al puterilor cerești, uitând că „un închi- 
nător la idoli, nu are moștenire în împărăţia lui Hristos 
și a lui Dumnezeu. (Efeseni, 5,5). 

Dumnezeu să ne ajute în menţinerea unităţii credinţei 
şi să îi întoarcă de la rătăcirile lor pe semenii noştri, întă- 
rind poporul dreptmăritor creștin, în cuget curat. 


Învierea 

ADMITEREA 2016 LA CLASA A IX-A LA 
PROFILUL TEOLOGIC ORTODOX DE LA 
LICEUL „CARMEN SYLVA" DIN TIMIȘOARA 


Pentru anul școlar 2016-2017 au fost alocate câte 28 
de locuri pentru clasa a IX-a de la Seminarul Teologic 
Liceal Ortodox „Episcop loan Popasu” din Caransebeș, 
respectiv câte 28 de locuri pentru clasa a IX-a din cadrul 
Liceului Pedagogic,„Carmen Sylva” din Timișoara, profilul 
teologic ortodox (filiera vocaţională). 

Se pot înscrie elevii clasei a VIll-a (care au media 
generală de absolvire a claselor a V-a -aVIll-a minimum 
7,00 şi media la purtare în clasele a V-a -aVIIl-a minimum 
9.00) și absolvenţi de gimnaziu din anii anteriori care au 
promovat evaluarea naţională. 

Dosarul de înscriere va cuprinde: 

- certificat de botez (ortodox)- copie legalizată; 

- fișa medicală (original); 

- fişa de înscriere, în original, eliberată de unitatea de 
învăţământ gimnazial; 

- recomandarea consiliului parohial; 

- binecuvântarea Chiriarhului locului; 

- certificat de naștere / CI (copie). 

Vizita medicală este obligatorie şi eliminatorie 


Calendarul admiterii: 

19-20 mai 2016 - eliberarea anexelor fișelor de înscri- 
ere pentru elevii sau absolvenţii care doresc să participe 
la probe de aptitudini; 

23-24 mai - înscrierea candidaţilor; 

25-28 mai - desfășurarea probelor; 

30 mai - afișarea rezultatelor, 
depunerea contestaţiilor; 

31 mai - afișarea rezultatelor 
finale. 


. 


Probele de aptitudini constau 
într-o probă orală și una scrisă. 
În proba orală se urmăreşte inter- 
pretarea unei cântări bisericești și 
o probă de dicţie, iar la proba scrisă 
se urmărește evaluarea cunoștinţe- 
lor de religie ortodoxă dobândite 
în clasele a VIl-a și a VIIl-a. Temele 
pentru examenul scris sunt: 

1. Dumnezeu se descoperă 
oamenilor. Sfânta Scriptură şi 
Sfânta Tradiţie; 

2. Crearea lumii; 

3. Hristos, Lumina lumii: Vin- 
decarea orbului din naştere; 


4. Rugăciunea în viaţa creştinului; 

5. Sfânta Liturghie - întâlnirea cu Hristos; 

6. Legea cea nouă - Fericirile; 

7. Crezul - sinteza învăţăturii de credinţă; 

8. Pilda semănătorului - primire şi împlinire a 
cuvântului lui Dumnezeu; 

9. Biserica, locaş de închinare: 

10. Răbdare şi încredere în Dumnezeu - Dreptul lov. 


NOTE: 

Proba orală este apreciată cu calificativul admis sau 
respins. Candidaţii de la specializarea teologie ortodoxă, 
care la proba orală obţin calificativul respins, nu mai sus- 
ţin proba scrisă și sunt declaraţi respinși la probele de 
aptitudini. Probele scrise sunt evaluate cu note de la 1 la 
10. Nota minimă de admitere la fiecare probă este 6.00. 

Nota finală la probele de aptitudini, la specializarea 
teologie ortodoxă, este nota obţinută la proba scrisă. 


* De asemenea, în cadrul Sinodului Mitropolitan 
din 11 februarie 2016, s-a aprobat acordarea a 5 burse/ 
semiburse pentru elevii din eparhia noastră care vor să 
urmeze cursurile Seminarului Teologic Ortodox „Episcop 
loan Popasu” de la Caransebeş. Depunerea dosarelor şi 
selecţia pentru acordarea burselor se va face la Centrul 
eparhial Timişoara. 


je. 

ANUL XXIV, NR. 17 (177), Februarie 2016 


Supliment al revistei „Învierea“ editat de Asociaţia Studenţilor Creștini Ortodocși Români Timișoara 


VIZITA UNUI INSPECTOR SAU 
„AN INSPECTOR CALLS” 


Filmul, realizat în anul 2015, este o ecranizare a pie- 
sei dramaturgului englez J.B. Priestley. Acţiunea are 
loc la începutul secolului XX, cu puţin timp înainte de 
izbucnirea Primului Război Mondial și se concentrează 
pe investigația desfășurată de către un inspector mai 
neconvențional (în sensul bun al cuvântului) în casa 
înstăritei familii Birling. 

Motivul? Viaţa unei fete simple sfârșește într-un mod 
tragic, dar cu ajutorul jurnalului ei, câteva întâmplări 
relevă impactul intersectării vieţii ei cu membrii familiei 
înstărite, în diferite situații. 

Povestea își propune să evidenţieze probleme soci- 
ale, economice, chiar politice și istorice, însă nu în ulti- 
mul rând, sufletești. Putem observa două lumi diferite 
şi pe exponenţii lor, prin contrastul dintre tânăra simplă, 
muncitoare și binecrescută de la ţară - Eva Smith - și 


CRISTIAN RĂDULESCU 


copii răsfățaţi, imaturi, alături de părinţii care au con- 
tribuit direct sau indirect la creșterea lor, părinţi care 
contrastează cu inspectorul dedicat adevărului și binelui. 
Olumea onestitățţii și responsabilității care contrastează 
cu o lume a egoismului și a superficialității. 

Filmul are și un rol educativ, încearcând să ajute 
la realizarea faptului că acţiunile, vorbele și gândurile 
noastre pot avea efecte neintuite iniţial, efecte nedorite 
asupra vieţii celor din jur. Aici trebuie recunoscut rolul 
important al autorului piesei, dar și al regizorului și al 
actorilor care readuc la viaţă întreaga poveste într-un 
mod magistral. 

În încheiere, credem că datorită mesajului actual, 
folositor societăţii, mai ales celor deschiși să îl asculte, 
filmul ar merita să fie urmărit și a doua oară, promițând 
să scoată la iveală încă poate mai multe aspecte ale vieții. 

MĂRȚIŞORU'TUTURORU' 


„Dragobete, mag în prag 

Țucu-i ochii cui mi-i drag, 

Mărţişor, bujor cu dor, 

Vin' la mine în pridvor“ 

De am şti din ce ungher om scoate rătăcitul șnur roţat, 
am ști și dragul nostru drag ce ni l-a dat. Dar decât să ne- 
mbătăm cuvisarea buimacă la vreun Zburător rătăcitor, 
mai aproape de închipuire ne stă să știm cui se dato- 
rează împletitura aceasta stranie; oare cărei lighioane ne 
datorăm noi of-ul după tânărul ce ne-o-nmâna pecetea 
prieteniei? Înainte de a intra în pâine, hai să gustăm un 
pic din coajă. 

În accepțiunea poetului nostru George Coşbuc, 
«scopul purtării lui este să-ţi apropii soarele, purtându-i 
cu tine chipul. Printr-asta te faci prieten cu soarele, ţi-l 
faci binevoitor să-ţi dea ce-i stă în putere, mai întâi 
frumuseţe ca a lui, apoi veselie şi sănătate, cinste, iubire 
și curăție de suflet... Țăranii pun copiilor mărţișoare ca să 
fie curaţi ca argintul și să nu-i scuture frigurile, iar fetele 
zic că-l poartă ca să nu le ardă soarele și cine nu îl poartă 
are să se ofilească: Aoleu! Dar ce înseamnă atunci: că ne 
vom usca precum frunzele la răsărit de toamnă dacă nu 
purtăm acest talisman oarecare ?! 

Într-adevăr, nu mai putem urma obiceiurile aces- 
tea bătrâne „cu sfințenie“ întrucât ele mai degrabă 
sunt potrivite de povestit la o șezătoare. Am devenit 
o ţară un pic mai pragmatică și asta nu ne ajută prea 
tare să luăm în serios povești cu prietenul și, totodată, 
dușmanul soare. Dar tocmai din această cauză, vă invit 
să vă închipuiți acuma, preț de câteva rânduri, cum s-ar 
cuveni să luaţi visul unei zile de primăvară și să îl așezați 
la buzunarul de la cămașă. 

Un pic de reverie proprie, daca nu vă e cu supărare, 
înainte de una din legende (mă voi adresa acuma la per 
tu - nu te speria, face parte din scenariu). 

Gândeşte-te că abia acum te-ai trezit. Eşti năuc și 
adormit, ţi-ai dat plapuma la o parte și schimbi așternutul 
pentru că i-a venit vremea. Te scuturi niţel şi te întinzi 
spre cerul încă înstelat. E dimineaţa devreme, dartu n-ai 
de unde să știi cât este ceasul pentru că nici nu cunoști 
semnificaţia cuvântului ceas. Încă te simţi țintuit locului 
şi nu ştii din care parte să tragi ca să te desfaci. Îţi freci 
cu palmele-amândouă ochii de pâcla groasă și întrevezi 
prin ceată o gălbeaţă. Caşti, surâzând de parcă bucuria ta 
iese-afară odată cu un căscat; e bine să te trezești după 
atâta somn. Te uiţi în jos și vezi parc-o oglindă - distras 
de frumuseţea propriului chip, uiţi cum trece timpul și 
cum gălbeața aia bleagă de dimineaţă, a ajuns ditamai 
vlăjganul, cu o lungă coamă bălaie, ziua în amiaza mare. 


LUMINIŢA CAPLEA 


Treaz de-a binelea, tu tot stai și te privești până ce, din 
spatele tău, un tușit cu înţeles te face pentru prima dată 
să-și întorci capul. 

- Să-mi fie cu iertare, dar de când trăiesc n-am văzut 
o priveliște atât de minunată - mă puteţi crede nebun, 
însă cu greu mă pot abţine să spun asta! 

- Vai, mulțumesc, dragule, ești foarte amabil; adevă- 
rul e că nu te-am văzut pân-acuma în împrejurimi - mă 
bucur să știu că am în rândul vostru încă admiratori. 

- Poate m-am făcut înţeles greșit-nu mă refeream la dum- 
neavoastră, mă refeream la acea întindere de pe pământ. 

- Ei, cum așa? O vedenie mai falnică decât a mea? N-o 
pot crede câte răsărituri m-or trage spre apus. 

- Dar euvă rogtare mult, dacă nu ma credeţi, mergeţi 
şi vă uitaţi - vă veţi convinge îndată. 

Mergând fălosul nostru titan, căci negreșit era cea 
mai mare creatură pe care ai văzut-o până acum (vei 
afla peste puţină vreme că era chiar PRIMA), ajunge în 
locul unde se află balta. Se uită luuung în ea și nu-și 
poate crede ochilor. 

- Dragule, nu îmi place să-mi recunosc ignoranţa, 
însă astăzi, după multă vreme, îmi este cu neputinţă să 
nu o fac: ai avut dreptate și, oo!, dreptate mai mare ca 
asta de astăzi rar mi-a fost dat să găsesc. Într-adevăr, 
mai măreaţă închipuire ca cea pe care am văzut-o acolo, 
dragă, nu îmi pot explica cum de mi-a scăpat printre 
degete. 

Taman atunci, o rafală puternică de vânt scoate la 
înaintare, fluturându-se agale, o bucată de urzeală uzată. 

- lată, am ajuns și eu, un pic cam şifonată, dar nu are 
importanţă asta acum. 

- larăși tu? întreabă colosul. 

- Cum iarăși? Întotdeauna, mai mereu, etern - acum 
mă scutur un pic și sunt ca nouă. Voi ce faceți acum? 

- Uite, tocmai admiram o vedenie minunată, până să 
apari tu, ființă jerpelită de trecerea vremii. 

- Ei, asta-i: ce vedenie poate fi mai mare ca înfumu- 
rarea ta? 

- Poftim și vezi! E chiar acolo. 

Apropiindu-se foșnind din ațele răzlețe, bucata de 
urzeală pufneşte odată scurt ş-apoi le strigă: 

- Mai dar ameţiţi mai sunteţi - e doar o băltoacă în 
mijlocul drumului! 

- Vai, cum am putut fi atât de naiv: desigur că nu 
poate fi o apariţie superioară mie - explică mult nelă- 
murirea mea dintâi. 

Dezmeticindu-te după un timp, te apropii de cei doi 
şi constați timid: 

- Eu.....nu înţeleg! 

Urzeala, mereu gata să explice totul repede, pentru 
că, așa e cu timpul: îţi pierzi răbdarea: 

- Dragule, tu nu ai cum să înţelegi: ești încă tânăr! 
Când te uitai în balta de acolo nu vedeai ceva diferit de 
ceea ce vei vedea în orișicare apă. 

- Tot nu înţeleg)! 

- Dragă, te vedeai pe tine! 

-2 

- Bineînţeles, dacă nu era nas-pe-sus de alături să îţi 
deschidă ochii, nu aveai cum să te vezi în baltă. 

- Tot nu pricep ce legătură are asta cu mine? 

- Tu eşti nou pe meleagurile astea, dar pentru că nu 
ai foarte mult timp îţi voi spune cum stă treaba ca să ştii 
ce să faci mai departe. El te-a ajutat dinainte să-și facă 
apariţia pe drum. Vezi tu, el e Soarele și fără el nu poţi 
vedea nici cerul înstelat, nici chipul tău senin din baltă. 
De obicei nu te poţi uita în ochii lui pentru că te orbește 
dar astăzi, fiind prima ta zi, s-a gândit să îţi ofere acest 
privilegiu să îl priveşti şi să-i admiri coroana. 

- Mi se pare foarte înfumurat! 

- E-adevărat, așa pare dar, crede-mă că îl cunosc și 
are un suflet blând și mare; îl cunosc cel mai bine dintre 
călători întrucât eu cu el am bătut cale lungă împreună. 
Şi, deşi ne mai aruncăm vorbe deșarte în spinare, noi le 
putem căra întrucât avem antrenament. Dacă n-am fi 
avut, nici tu, nici eu, nici el nu am mai fi apucat un nou 
răsărit. 

- Acum e rândul tău: tu cine ești? 

- Eu!? .... eu sunt Urzeala Vieţii; multe veri și ierni au 
trecut peste mine de am ajuns să arăt ca o cârpă darnu-i 
nimic întrucât mâine, când prietenul nostru îţi va des- 
chide iar ochii, mă vei vedea în haină nouă de sărbătoare. 
Astăzi a trebuit să plec târziu din vizită de la un bătrânel 
- nu cred că voi mai merge pe la el, dar sunt sigură că 
ne vom întâlni pe drum într-o zi. Dar cum spuneam, azi 
mi-am prins în coc Firul Vieţii şi nu am mai lăsat pletele 
să zboare. Mâine, însă, fiind ziua ta, o să mă-mpletesc 
cu-un Mărţişor în păr şi ţie îţi voi pune unul în piept. 
Mâine voi întinerii de nici soarele nu mă va recunoaște. 


Orice ar spune, are nevoie și el de mine precum eu am 
nevoie de el... și detine noule-născut. la spune, o primă 
lecţie: ce culori vezi pe mine? 

- Pai foarte clar văd roșu și alb. Mai mult alb văd acum, 
dar poate e de la zăpadă. 

- Nu, nu.... te înșeli: nu e de la zăpadă, e datorită ţie. 
Vezi tu, pe măsură ce vom merge împreună pe drumul 
nostru, mă vei vedea schimbându-mi nuanțele - voi avea 
toate culorile curcubeului. Dar foarte rar mă vei vedea 
aşa cum îţi apar acum: căci acum sunt mai albă pentru 
că tu eşti mai neprihnit decât vei fi în această călătorie a 
noastră și sângele din vine nu se înfierbântă la fel de tare 
să-mi acopere și chip, şi mâini, şi suflet și să mă picteze 
cu purpură, de greu mă mai spăl de ea să aduc la iveală 
albul acesta. Vei vedea tu, când te vei întrista, mă vor 
stropi cu afine veveriţe nărăvaşe și când vei fi negru de 
supărare, voi fi neagră de la cărbunele din mina unde 
vom intra doar noi doi - soarele ne va aștepta afară: el e 
claustrofob! Încet încet, nuanțele mele vor fi mai palide, 
semn că și tu vei fi obosit şi vei vrea să te odihnești.... 
Până atunci însă, bucură-te căci mâine ne vom găti cu 
podoabele cel mai de preţ: lumina ochilor și lumina ini- 
mii și vom sărbătorii faptul de a ne avea unul pe altul! 

Încheind prelegerea, o vezi îndepărtându-se. 

- Dar stai, unde pleci? 

- Oof, prostuţule, unde crezi? Să culeg un mărțţişor, 
desigur - crezi că soarele mă va plăcea doar așa, de flori 
de măr? Trebuie să mă pregătesc devreme pentru întâm- 
pinarea Luminăţiei-Sale. Ne vedem la un nou răsărit... e 
târziu acum, vezi, a și plecat. Hai, du-te și te culcă - ne 
vedem mâine! 


Am dat un pic frâu liber imaginaţiei; revenind la oile 
noastre, din surse pestrițe aflăm așa: 

„O legendă spune că atunci când se afla la păscut 
cu turma sa de oi, Baba Dochia (Sfânta Martiră Evdokia 
din calendarul bizantin) a legat un fir de aţă de o pară 
găsită din întâmplare pe islaz chiar în ziua de 1 Martie. 
Astfel, aceasta a devenit prima persoană din istorie care 
a purtatun mărţişor de început de primăvară. Din acest 
motiv, în unele regiuni nu se lucrează în ziua de 1 Martie, 
pentru a nu o supăra pe Baba Dochia, care va trimite 
iarna și gerul înapoi'. 

Este precum legenda spune? Ești oare atât de naiv 
să crezi astfel? 

Nu, desigur că nu, dar parcă uneori, când vezi un 
copilaş cu un mărțţişor în piept, așa-i că îţi dorești să dai 
de-o parte tot pragmatismul, să-l iei în braţe şi să-i spui: 

„- Cu ce veştmânt frumos şi alb te-ai gătit, măi prun- 
cule! Ce mi-ar plăcea să-l pot și eu purta cândva!“ ? 

„ Şi-am încălecat pe-un ciot, 

Și te-am prins în joc de tot: 

POVEŞTI DE ODINIOARĂ:,„ŞI AU TRĂIT 
FERICIŢI PÂNĂ LA ADÂNCI BĂTRÂNEŢI” 


Nunta reprezintă un eveniment central al vieţii 
omului. Mai toate basmele noastre populare încep cu 
„A fost odată ca niciodată” și se termină cu „Și au trăit 
fericiți până la adânci bătrâneţi”, fericire începută după 
ce a avut loc o nuntă, semn că fericirea începe odată 
cu pecetluirea dragostei, odată cu binecuvântarea lui 
Dumnezeu. Chiar dacă basmele au și alte simboluri şi 
sunt menite să scoate în evidenţă puterea virtuților, mai 
toate acordă un loc important nunții, care de cele mai 
multe ori are loc după lungi bătălii, drumuri şi suferinţe 
şi este evenimentul care încununează finalul fericit. 

Credinţa românească de altădată zicea că nunțile se 
făceau doar în zilele de joi sau în zilele de duminică, în 
anotimpul frunzelor rubinii, când nu este la fel de mult 
de lucru ca și primăvara sau vara, dar şi pentru că toamna 
se adună roadele câmpului și se face vinul. 

Lumea satului românesc era preocupată de sociali- 
zarea dintre locuitorii satului, în special a feciorilor și a 
fetelor, cei mai tineri, care apoi urmau să dea urmași ai 
tradiţiei și ai neamului. Dovadă stau horele care aveau 
loc, în unele sate în fiecare duminică, după Sfânta Litur- 
ghie și în alte zile de sărbătoare religioase importante. 
Fiecare eveniment important din lumea sătească era 
legat de o sărbătoare, prilejuindu-se un bun moment 
ca viitoarele familii ale satului să înceapă să se formeze. 

La hore, femeile stăteau deoparte și priveau, în timp 
ce tinerii dansau, și privind la ei, cele mai în vârstă căutau 
câte o fată sau un băiat, după caz, pentru copilul lor care 
era gata de căsătorie. 

Pentru tineri era un bun moment de cunoaștere. 
Fetele căutau băieți vrednici și îndrăzneți, iar băieţii se 
uitau după fete harnice și frumoase. 

Dacă unui băiat îi plăcea o fată, își declara dragostea 
pentru ea mergând în vizite la casa sa, cântându-i sere- 
nade, doine de dragoste, din gură sau la diferite instru 


CODRUȚA CÎRJĂ 


mente. Fata trebuia să consimţească a merge după băiat, 
dar foarte importantă era și părerea părinţilor, pentru că 
„binecuvântările părinţilor întăresc casele fiilor”. Astfel, 
urma vizita la părinţi şi cererea binecuvântării lor. 

Un criteriu important în acordarea binecuvântării era 
respectarea ierarhiei în familie, adică întâi se căsătoreau 
cei mai mari, apoi cei mai mici. 

După ce primeau acordul părinţilor, cei doi tineri 
se înfățișau înaintea preotului satului pentru a-i vesti 
bucuria însoțirii, apoi preotul, după ce termina slujba în 
biserică, anunţa sătenii de viitoarele nunţi care vor avea 
loc în comunitatea lor. 

Alegerea nașşilor se făcea dintre apropiații părinţilor miri- 
lor, întotdeauna cu acordul și învoirea mirelui și a miresei. 

În dimineaţa nunţii, în timp ce vorniceii chemau 
oamenii la nuntă, druscele miresei și fetele alese, împo- 
dobeau mireasa cu cunună de flori și cu haine alese de 
sărbătoare. În timp ce mireasa era împodobită, fetele îi 
cântau cântece de nuntă, unele de bucurie pentru împli- 
nirea legăturii cu mirele ei, altele de jale pentru lăsarea 
copilăriei și părăsirea casei părintești. 

În același timp, la casa mirelui, băiatul se pregătea de băr- 
bierit, iar vornicii îi cântau cântece de nuntă. După ce mirele 
îmbrăca cele mai alese haine, trimitea soli la casa miresei care 
să vestească venirea sa, după care ajungea și mirele. 

Înainte de a merge la cununie, mirele şi mireasa își 
cereau iertăciune de la părinţi, de la fraţi şi de la surori, 
aceste iertăciuni făcându-se ca și cum mirii și-ar cere 
iertare înainte de a muri, marcându-se astfel sfârșitul 
unei etape a vieţii şi începutul unei alteia noi. 

După ce şi-au luat iertăciune de la toți cunoscuțţii, mirii 
împreună cu naşii, părinţii și nuntașii porneau la biserică 
pentru cununia religioasă. Preotul satului slujea slujba 
Sfintei Cununii, iar după cununie se obișnuia ca preotul 
să rostească câteva cuvinte de învățătură pentru noua 
familie, dar şi de întărire şi mângâiere pentru părinţii lor. 

După ce era încheiată Slujba Cununiei, nuntașii împre- 
ună cu mirii, mergeau la casa unde seţinea masa, neuitând 
de dansul și de muzica ce amintea că nunta e prilej de bucu- 
rie și de veselie. Mirilor lise făceau urări pentru buna sporire 
a casei, pentru naşterea și creșterea de prunci buni care să 
le ducă mai departe numele, tradiţia și neamul. 

„lar cei cevoiescsă se însoare şi să se mărite sunt datori 
să întemeieze căsătoria cu ştiinţa episcopului (preotului), 
pentru ca nunta să fie întru Domnul, iar nu după poftă. 
Totul trebuie să fie spre slava lui Dumnezeu.“(Sfântul 
Ignatie Teoforul, 35 - 107) 

VITAMINIZAREA ORGANISMULUI 
ÎN PERIOADA POSTULUI 


Postul, la prima vedere, poate părea un 
simplu exercițiu de schimbare a dietei pen- 
tru a obţine o detoxifiere atât de benefică 
organismului. Însă acesta presupune mai 
degrabă o faptă de virtute ce împinge omul 
într-o căutare constantă a unei perfecţiuni 
morale, a idealului etic. Prin intermediul lui 
suntem motivaţi să renunțăm de bună voie 
la tentaţiile stomacului, fapt ce atrage după 
sine şi o omorâre a voii trupului și a slăbiciunii 
acestuia prin autocontrol. Repetând exerciţiul 
abţinerii alimentare, vom dobândii calitatea 
înfrânării obiceiurilor lipsite de morală pre- 
cum: mânia, clevertirea, dragostea de sine, 
etc. 

Postul Paştelui este considerat ca fiind cel 
mai strict, întinzându-se pe o perioadă de 
şapte săptămâni. În acest interval, se consumă untde- 
lemn și vin doar sâmbetele și duminicile, iar dezlegarea 
la peşte va fi doar de Buna -Vestire și de Florii. 

Însă avem ajutoare de nădejde ce ne vor fortifica 
organismul, aducând aportul necesar de vitamine în 
această perioadă. 

Locul de vârf din lista alimentelor „minune”, îl ocupă 
Spirulina (Arthrospira platensis). 


DORIS DĂNILA 


Aceasta este o algă de culoare verde-albăstrie, fiind 
una dintre cele mai vechi forme de viaţă de pe pământ, 
care a ajutat la producerea oxigenului timp de mili- 
oane de ani, fapt ce a permis apariţia altor forme de 
viaţă. Poate fi considerată un aliment complet datorită 
nutrienţilor pe care îi conţine, fiind capabilă să ofere 
organismului tot necesarul de vitamine. 

Spirulina conţine 60-70% proteine pure, mult mai 
mult decât poate să conţina carnea de vită sau de pui, 
oferind necesarul de aminoacizi 
esenţiali. Conţine de cinci ori mai 
mult beta-caroten decât morcovii, 
mărind acuitatea vizuală. Și de 3-4 
ori mai multă vitamina B12 găsită în 
ficatul de animale, putând echilibra 
o dietă vegetariană, substituind cu 
success lipsa cărnii. 

Această algă conţine minerale 
precum: fier, potasiu, sodiu, mag- 
neziu, fosfor, calciu, vitamina D, E, 
K, iod. Un volum crescut de acid 
gama-linoleic (care reduce coles- 
terolul şi previne apariţia bolilor 
de inima) și ficocianina (substanţă 
ce inhibă formarea cancerului de 
colon). 

Totodată, detoxifiază, protejând 
organismul de acţiunea cancerigenă 
a unor substanţe chimice cum ar 
fi fumul de ţigara sau E-urile din 
alimentaţie. 

Alte calităţi ale spirulinei sunt: 

Puternicantioxidantă, restabilind legăturile intercelulare; 

Creşte considerabil imunitatea, ajutând la stoparea 
reacţiilor alergice, precum şi a rinitei alergice; 

Combate anemia, stimulând producerea de celule 
roşii în sânge; 

Normalizează microflora intestinală, determinând o 
bună funcţionare a tubului digestiv, a căilor biliare și 
pancreatice; 

Reechilibrează sistemul neurovegetativ, combătând 
stresul, depresia, anxietatea, etc.; 

Scade pofta de dulce prin normalizarea glucozei din 
sânge; 

Luată cu 30 de minute înainte de masă, combate 
obezitatea, reducând pofta de mâncare; 

Luată după masă, sprijină dezvoltarea armonioasă a 
copiilor, crescând pofta de mâncare; 

Reface țesuturile inflamate, tăieturile, rănile post 
operatorii, etc. 


Intern, se consumă câte 1-2 comprimate de 500 mg de4 
ori pezi în cure de 90 dezile, urmate de o pauză de 20 dezile. 

Spirulina este un produs complet natural și nu 
declanșează reacţii adverse. Dacă intervine supradoza- 
jul, nu va exista nici un pericol pentru organism. Totuși, 
unele persoane pot fi alergice la acest produs, ceea ceva 
determina întreruperea administrării. În cazul bolnavilor 
hepatici, prima săptămână se vor consuma doar 500 mg 
pe zi, crescând treptat doza. 

Al doilea ajutor din listă, se referă la Cătina albă 
(Hippopha& rhamnoides L), denumită și "Planta vieţii” 
sau "Ginsengul românesc”. Este un incomparabil ener- 
gizant, conţinând vitamine precum: A, B1, B2, B6, B9,K, 
P. Are cel mai ridicat conţinut de vitamina F și E, ceea 
ce determină o eficienţă maximă în imunitatea scă- 
zută. Este bogată în săruri minerale, microelemente, 
antioxidanți și conţine până la de două ori mai multă 
vitamina C decât măceșele și de zece ori mai mare 
decât citricele. 

Remineralizantă, cu efect antibiotic, 
combate în mod direct răceala. Foarte 
benefică pentru stările de suprasolici- 
tare fizică şi psihică, combate stările de 
astenie, depresia și stresul. 

Poate fi consumată în stare proas- 
pătă, sub formă de comprimate, sirop, 
ulei sau gata preparată în amestec cu 
miere de albine, propolis și polen. 

De altfel, pe toată perioada postului 
și nu numai, putem consuma: 

Scorţișoara_(Ceylon) cu miere de 
albine, câte o linguriţă din fiecare în 
amestec, dimineața, pe stomacul gol. 
Această combinaţie este un ener- 
gizant și un stimulator al imunităţii 
foarte puternic, oferind totodată și o 
rezistenţă crescută a sistemului ner- 
vos. Stimulează memoria și tratează 
diabetul prin echilibrarea glicemiei. 
Se pot face cure de 2, 3 ori pe antimp 
de o lună fiecare. Este contraindicată 
persoanelor alergice, în timpul sarcinii 
şi a alăptării. 

Miere de albine, deoarece ne asi- 
gură un număr mare de elemente 
nutritive, de care suntem privați în 
această perioadă. 

Surse de acizi graşi nesaturaţi cum 
sunt alimentele bogate în Omega-3 
(seminţe de in, alune de pădure, mig- 
dale, nuci), dar și Omega-6 (ulei de 
' măsline, avocado, cereale integrale, 
seminţe de dovleac, caju). 

Fructe și legume proaspete! 

TON LA TAPIA 


Tring! Trrring! TRRRRRRRRRRRIIIIIIIIING! 


ini ariel ai 

-Oof, ce fain a fost, aşa-i? 

(Şoferul) -Ce, cum? 

-Zic, ce fain a fost! 

-Hmmm, mda, a fost, a fost! 

-Se vede că e duminica. 

-Ce spui? 

-Zic, se vede că e duminică, uite câte mașini sunt! 

-Da ... le văd... şi-aud numai ţârâituri! 

-Și tromboane, trompete și ţambaluri! Parcă taie târ- 
năcoape în timpanele tale! 

-De unde le scoţi? 

-Ei, de unde, din aducerile aminte, desigur. Dar hai, 
încearcă să fredonezi ceva. 

-Ce anume? 

-Eu știu, ceva, ceva ce am mai cântat la strană. 

-Eu ... nu știu, n-am voce, lasă; haide că ajungem 
acuma și poți să asculţi întregistrările acasă... (întrerupt) 

-Da, ba, chiar, înregistrările! 

-Of, eu și gura mea mare... 

-Hai, lasă acuma... ssst, linişte, hai să ascultăm... 


LUMINIŢA CAPLEA 

-Dar.... 

-Tsssst! 

Şi se aude precum o vânturare de ninsoare, foșnet 
de făpturi fragile gângurind prin zări și zile. De vorbă cu 
părintele Cristian, un prieten i-a spus:,O să fie operetă“ - 
dar n-a fost să fie numai operetă, a fost punerea în scenă a 
aceluiași simţământ, „a fost rugăciune“, Am fost acolo ca să 
ne punem la înaintare talanţii: cele cinci simţuri, cele două 
firi complementare - trupul și sufletul - și în, frunce“ ne-am 
pus pe noi înșine, cu nădejdea să ne dezgropăm sinele 
din îngropăciunea cotidianului citadin și să-l implantăm 
„măcar şi preţ de un ceas“ în pământul bun și reavăn de la 
ţară. Doar de-or asculta care-ncotro cântecul popular ce ni-l 
fredonam peuliţe când eram de-o șchioapă (sau de două). 

Că totveni vorba de șchioape, un cuplu tare drag, răsărit 
de sub un batic de dantelă neagră: un căpșor de copiliță, cu 
bucle blondii și fața cu zâmbetul larg și blând al bunicii care 
se lasă cufundată în jocul domnișoarei drăgălașe. Cam așa se 
poate traduce moneda sufletească: talantul bunicii - fătuca, 
talantul fătucii - bunica. Dar al dumneavoastră talant care 
este? De l-aţi aflat degrabă, n-aveţi teamă: nu-l fură nime- 
nea, iar de nu, încă îl puteți dibui. Un mic secret, însă: pentru 
bucurie nu se cere doctoratul -întrebaţi-o pe Măriuca, ea vă 
poate lămuri cum stă treaba. 

- Zilele mele - 


Doamne zilele mele sunt numărate 
Dar eu nu sunt pregatit pentru moarte 
Un om nepregătit pentru întâlnire 

Nu poate raspunde la a Ta iubire. 


Nu am haină de nuntă Stăpâne 
Deși mi-ai dat timp pentru mine 
Timpul acesta l-am nesocotit 

În păcate eu l-am cheltuit. 


Nu am fapte bune- acel untdelemn- 
Candela se stinge eu Te chem 
Ajută-mă să încep pocăinţa, 

Numai așa îmi vei schimba sentinţa . 


Preot IOAN VASILE CHEREGI 


- Impărate ceresc - 


Prin tine, Doamne, 

învăţ 

când e cald și frig 

prin cuvinte. 

Tot ce se naște 

şi e viu 

porneşte din bunătatea Ta. 
Şi soarele 

din tine se 

plămădește, 

când razele ajung până la noi, 
Împărate ceresc! 


PETRU JICHICI 


- Imn celui întâi chemat- 


Azi, aş vrea ca să vă cânt 
Despre viaţa unui sfânt 
Care la noi a venit, 

Pe români i-a-nţelepţit. 


Cu ani mulţi și încercaţi, 
Dar cu chipul luminat, 
Cu faţa blândă, senină, 
Cu păr nins și barba lină. 


Mare nume de bărbat 
Pe Mesia L-a aflat, 

De El nu s-a depărtat, 
Ci vorba l-a ascultat. 


În Dobrogea a venit, 

În peşteră-a fost primit, 
De acolo-a cuvântat 

Şi pe mulţi i-a botezat. 


Ne-a vorbit despre o cruce 
Pe care tot omu-o duce, 
Cum Hristos s-a răstignit 
Și pe aceasta a sfinţit. 


Sfânt Andrei ne-a creștinat, 
Lucruri sfinte ne-a-nvăţat, 
Propovăduind mereu, 
Pân's-a dus la Dumnezeu. 


Hai cu toţi să priveghem 
În peşteră la Dervent, 
Sfântului să ne rugăm, 
Pace lumii să luăm. 


Cu smerenie și cu drag, 
Mă voi pleca ne-ncetat 
Sfântului ocrotitor 
Tuturor românilor. 


ANCA IOANA GOANȚĂ 

Învierea 


- Rugăciune pentru 
familia creștină - 


Doamne, ocrotește mirii, căci sunt tineri și frumoși 
În a lacrimilor vale ţine-i, Doamne, credincioşi. 


Să îşi lase copilașşii și să-i crească fericiţi. 


Doar așa, la bătrâneţe, vor fi, Doamne, mulţumiţi. 


Ţine-i, Doamne, lângă Tine 
Cheamă-i des în casa Ta 

Şi ferește-i de ispite 

Căci uşor ei pot cădea. 


Fă ca flacăra iubirii 

Să dureze cât mai mult 

Să nu uite niciodată 

Că vor merge în mormânt. 


Căci mai mult ca niciodată 
Am căzut în anormal 
Sfânta Taină a Cununiei 
Se distruge la notar. 


GABRIELA VIOLETA VĂDUVA 


- Doamne, suntem 
atât de frumoși... - 


Doamne, suntem atât de frumoși 
De la naştere ai pus în noi sămânţa de bine, 
Doamne, suntem atât de frumoși 
Parcă bucăţi am fi rupte din Tine. 


Doamne, precum un tată ne-ai aşezat 
În câmpia-aceasta roditoare 

În care crește grâul curat 

Hrănit de ploaie și soare. 


Doamne ne-ai făcut din iubire, 
Bogăţii ne-ai lăsat moștenire 
Şi-ai ales ca de Tine iubiţi 

Să trăim aici pe pământ fericiţi. 


Ne-ai lăsat spre învăţătură 


- Chemare - 


Chemu-te Maică curată 

Ca să-mi stai alăturată 

Și mă rog Maică Preasfântă, 
Ocrotește-mă de osândă. 


Te chem Maică întru ajutor 
Cu dragoste și cu dor, 

De orice rău să mă ocrotești, 
În putere să sporeşti 

Tot ce-i rău să biruiești. 


Te chem Maică preiubită, 
Nu mă lăsa la ispită, 

Nici la vrăjmașii cumpliţi 
Fă-i Maică Sfântă osândiţi. 


Te chem Maică iubitoare 
De Dumnezeu născătoare 
să ne fii ocrotitoare 

Și acum și-n viaţa viitoare. 


Te chem Maică spre povaţă 

să fiu fericit în viaţă, 

să sporesc în bucurii 

Să-ţi mulţumesc Maică Sfântă ţie. 


MAXIMILIAN DUMA 


Drumul e unul, spre Tine-nainte, 
Lăsat pentru noi în cărţile sfinte, 
Pentru cei ce-aleg mântuirea 
Călăuză spre Tine-i iubirea. 


Ne-ai lăsat din timpul de-atunci 

Drept sfetnic cele zece porunci, 
Năzuinţele Tale curate 

Pe care nu le-ai vrut niciodată-ncălcate. 


Cu iubirea Ta lăsată drept scut 

Atât de frumos am crescut, 

Pe cărarea Ta dreaptă Părinte ne ţine, 
Să nu rătăcim drumul spre Tine. 


Pilde din Sfânta Scriptură, FLORICA IACOB 
Ne-ai lăsat dreptul s-alegem între bine și rău 
Frumoşi ca să creștem în numele Tău. 

Învierea 21 


ACTUALITATEA BISERICEASCĂ 


Întrunirea Adunării Naţionale Bisericești și 
Sfântului Sinod la București 

În ziua de 24 februarie 2016, în Sala de conferințe a 
Centrului Naţional pentru formarea continuă „Dumitru 
Stăniloae” din Bucureşti, sub preşedinţia Preafericitului 
Părinte Patriarh Daniel, a avut loc ședința anuală 
de lucru a Adunării Naţionale Bisericești, organismul 
central deliberativ al Bisericii Ortodoxe Române pentru 
problemele administrative, sociale, culturale, economice 
şi patrimoniale. 


În cuvântul de deschidere, Patriarhul României a 
accentuat necesitatea consolidării activităţilor multiple 
ale Bisericii, a cooperării dintre clerici și mireni, a evidenţiat 
importanţa misiunii laicatului ortodox și cultivarea 
statorniciei în credinţă într-o lume schimbătoare. 

Membrii Adunării Naţionale Bisericești au examinat 
şi aprobat Raportul general anual al Consiliului 
Naţional Bisericesc și rapoartele Comisiilor Adunării 
asupra activităţii Bisericii Ortodoxe Române în 
anul 2015 în ceea ce privește lucrarea pastoral-liturgică 
și social-filantropică, viața monahală, învățământul 
teologic și predarea religiei în școlile publice, activitatea 
editorial-tipografică și mass-media, patrimoniu cultural- 
bisericesc, construcţiile de noi lăcașuri de cult, relaţiile cu 
alte culte, grija pentru comunităţile ortodoxe românești 
din străinătate, relaţiile interbisericești și interreligioase etc. 

1. Din bogata activitate bisericească desfăşurată în 
anul 2015, au fost evidenţiate manifestările legate de 
Anul omagial al misiunii parohiei și mănăstirii azi şi Anul 
comemorativ al Sfântului loan Gură de Aur și al marilor 
păstori de suflete din eparhii, organizate de Patriarhia 
Română şi eparhiile din ţară şi străinătate. În mod 
special a fost evidenţiată vizita la Patriarhia Română, a 
unei delegaţii de la Mănăstirea Sfântul Pavel din Muntele 
Athos, care a adus, spre închinare, racla cu moaștele 
sfinţilor Trei lerarhi Vasile cel Mare, Grigorie Teologul şi 
loan Gură de Aur, la sărbătoarea Sfântului Cuvios Dimitrie 
cel Nou, Ocrotitorul Bucureștilor (24-29 octombrie 2015). 

2. A fost apreciată continuarea Proiectului Alege 
școala!, etapa a treia, derulat de Patriarhia Română la nivel 
naţional cu scopul prevenirii și combaterii abandonului 


școlar, proiect finanţat de Uniunea Europeană prin 
Programul Operaţional Sectorial pentru Dezvoltarea 
Resurselor Umane. 

3. Membrii Adunării Naţionale Bisericești au apreciat 
opera social-filantropică desfășurată de eparhiile 
Patriarhiei Române în anul 2015. În eparhiile Bisericii 
Ortodoxe Române funcţionează în prezent 766 de 
instituţii și servicii sociale, dintre care: 150 cantine 
sociale și brutării, 52 instituţii medicale și farmacii, 97 
centre de zi pentru copii, 54 centre educaţionale, 16 
centre de zi pentru vârstnici, 50 centre rezidenţiale 
pentru vârstnici, 25 centre comunitare, 37 centre de 
tip familial, 40 grădiniţe sociale și after-school, 14 
locuinţe protejate, 78 centre de informare, consiliere 
şi resurse, 2 instituţii de învăţământ pentru adulţi, 
16 centre de urgenţă (pentru persoane fără adăpost, 
victime ale violenţei domestice și ale traficului de persoane), 
9 campusuri de tabără și alte 126 de instituţii sociale 
cu specific diferit. 

La nivelul eparhiilor Patriarhiei Române se află în 
derulare 489 de proiecte și programe sociale, dintre 
care 326 finanţate din fonduri proprii, 41 cu finanţare 
publică, 35 cu finanţare externă și 87 cu finanţare 
mixtă. 

În anul 2015 au beneficiat de asistenţă socială de 
specialitate 31.498 copii din așezămintele sociale ale 
Bisericii Ortodoxe Române, dar mai ales din familii sărace 
şi fără posibilităţi de întreţinere sau cu părinţi aflaţi la 
muncă în străinătate, 3.707 persoane cu dizabilităţi 
(deficiențe de vorbire, vedere și auz, consumatori de 
droguri sau alte tipuri de dependențe, persoane infectate 
cu HIV/SIDA etc.), peste 21.010 persoane vârstnice 
din așezămintele de protecţie socială bisericeşti, din 
centrele sociale de tranzit și adăposturi de noapte, 
bătrâni singuri, nedeplasabili, abandonaţi de familie și 
cu grave probleme de sănătate, 23.934 șomeri, adulți 
în dificultate, victime ale traficului de persoane, victime 
ale violenţei familiale, deţinuţi eliberaţi, victime ale 
calamităţilor naturaleşi aproximativ 8 387 persoane 
din alte categorii sociale defavorizate. 

Anul trecut eparhiile Patriarhiei Române, prin birourile 
social-filantropice, au acordat ajutoare financiare 
directe în valoare de 11.605.048 lei și ajutoare 
materiale în valoare estimată de 22.912.063 lei. 

În ansamblu, pentru susţinerea întregii activităţi 
de asistență socială și filantropică și pentru sprijinirea 
sinistraţilor, în anul 2015, la nivelul Patriarhiei Române, 
s-au cheltuit aproape 123 milioane lei. 

Situaţia statistică prezentată și sumele cheltuite nu 
includ activităţile social-filantropice şi educaţional- 

culturale desfășurate permanent de parohiile şi 
mănăstirile Patriarhiei Române din ţară și străinătate. 

Membrii mireni ai Adunării Naţionale  Bisericești 
au exprimat îngrijorarea şi au dezaprobat atacurile 
nedrepte ale unor ONG-uri anticreștine împotriva 
Bisericii cu scopul de a o discredita și de a submina 
valorile naţionale si spirituale din spațiul românesc. 
În acest sens, a fost subliniată importanţa implicării 
mai susținute a membrilor mireni în comunicarea 
mesajului Bisericii în societate. 

La finalul ședinței, Preafericitul Părinte Patriarh Daniel 
a mulțumit ierarhilor, preoţilor, credincioșilor mireni şi 
autorităților centrale şi locale, sponsorilor și voluntarilor 
pentru implicarea lor în derularea multiplelor activităţi 
ale Bisericii, îndemnându-i să sporească lucrarea lor 
socială şi misionară, pentru a ajuta pe cei aflați în 
dificultate: bolnavi, bătrâni, orfani, săraci și neajutorați. 

% 

În ziua de 25 februarie 2016, sub preşedinţia 
Preafericitului Părinte Patriarh Daniel, Sfântul Sinod al 
Bisericii Ortodoxe Române s-a reunit în şedinţă de lucru 
la Reședința patriarhală. 

Dintre hotărârile luate de Sfântul Sinod menţionăm: 

1. A aprobat canonizarea cuvioșilor Neofit și Meletie 
de la Mănăstirea Stânișoara, judeţul Vâlcea, cu ziua de 
pomenire 3 septembrie și a cuvioșilor Daniil şi Misail de 
la Mănăstirea Turnu, cu ziua de pomenire 5 octombrie; 

2. A reafirmat importanţa patrimoniului cultural 
religios și obligaţia conservării, consolidării și restaurării 
bisericilor monumente istorice, precum și necesitatea 
continuării lucrărilor începute de construire a unor 
lăcașuri de cult, deși sprijinul statului în acest sens s-a 
diminuat în mod îngrijorător; 

3. A stabilit etapele de pregătire a Întrunirii 
internaţionale a tineretului ortodox, care va avea loc la 
București, în perioada 1 - 4 septembrie 2016, eveniment 
organizat de Patriarhia Română și Arhiepiscopia 
Bucureștilor; 

4. A acordat binecuvântare unui grup de juriști 
ortodocși români pentru înfiinţarea Asociaţiei juriștilor 
ortodocși, cu scopul apărării și susţinerii instituţiei 
Bisericii şi a activităţilor ei în societate; 

5. A instituit bursa de merit Sfântul lerarh Martir Antim 
Ivireanul pentru elevi și studenţi cu rezultate școlare 
deosebite, dar care aparţin unor familii cu venituri 
reduse; 

6. A luat act cu apreciere de activitatea pastorală 
a ierarhilor din afara graniţelor ţării în anul 2015, cu 
perspectiva înfiinţării unor noi unităţi bisericești; 

7. A stabilit criteriile de selectare a membrilor 
delegaţiei Bisericii Ortodoxe Române la Sfântul şi 
Marele Sinod al Bisericii Ortodoxe, care se va desfășura 
la Academia Ortodoxă din Chania, Creta, în perioada 
18-27 iunie 2016. 


Întrunirea Sinodului Mitropolitan 

Pe temeiul articolului 11 alineatul 1 din Statutul 
pentru organizarea și funcţionarea Bisericii Ortodoxe 
Române, Înaltpreasfinţitul Părinte loan, Arhiepiscopul 
Timișoarei şi Mitropolitul Banatului a convocat Sinodul 
Mitropolitan în ședință de lucru în ziua de 11 februarie, 
la reşedinţa mitropolitană din Timişoara. La această 
întâlnire au participat alături de Înaltpreasfinţia Sa, 
Înaltpreasfinţitul Părinte Timotei, Arhiepiscopul Aradului, 
Preasfinţitul Părinte Lucian, Episcopul Caransebeşului, 
Preasfinţitul Părinte Paisie Lugojanul, Episcop-vicar al 
Arhiepiscopiei Timişoarei, și clerici din administraţia 
celor trei centre eparhiale. 

Sinodul Mitropolitan a luat în discuţie hotărâri ale 
Sfântului Sinod al Bisericii Ortodoxe Române cu privire 
la viaţa bisericească din Patriarhia Română, ce trebuiesc 
aplicate la nivelul fiecărei eparhii. De asemenea, au fost 
dezbătute o serie de aspecte referitoare la intensificarea 
activităţii pastoral-misionare în eparhiile componente 
ale Mitropoliei Banatului și totodată s-au făcut propuneri 
care vor fi înaintate Sfântului Sinod, ce vizează activitățile 
pastoral-misionare la nivel naţional. 

Sinodul Mitropolitan a efectuat o amplă analiză și 
evaluare asupra învățământului teologic preuniversitar 
şi universitar din Mitropolia Banatului. În acest context, 
s-au luat hotărâri cu privire la școlile de Teologie din 
această parte de ţară şi anume, la seminariile teologice, 
liceele teologice și facultățile ori departamentele de 
Teologie. În acest context, Sinodul Mitropolitan a hotărât 
consolidarea Facultăţii de Teologie de la Arad, singura 
Facultate de Teologie din cuprinsul Mitropoliei, dar, 
totodată și-a îndreptat atenţia și spre secţia de Teologie 
din cadrul Universităţii de Vest din Timișoara, care, de 
asemenea, va fi păstrată și reorganizată într-un nou 
sediu, pentru a deveni, la rândul său, facultate de sine 
stătătoare. Având în vedere tradiția învățământului 
teologic preuniversitar de la Caransebeș, s-a hotărât 
ca Arhiepiscopia Timișoarei și Arhiepiscopia Aradului să 
sprijine bunul mers al activităţii didactice a Seminarului 
teologic liceal “Episcop loan Popasu” prin acordarea de 

burse anuale elevilor merituoşi dornici să urmeze calea 
preoţiei. 

Un alt aspect important de pe ordinea de zi a 
întâlnirii a vizat analizarea situaţiei parohiilor misionare 
şi susținerea activității acestora cu sprijinul parohiilor 
de la oraș. Au fost făcute propuneri pentru o mai mare 
prezenţă a Bisericii în mediul medical, în cel al asistenţei 
bătrânilor din parohiile rurale. De asemenea, s-au propus 
câteva proiecte cu privire la intensificarea activităţii 
catehetice cu tineretul pentru o promovare pozitivă a 
lucrării Bisericii și a prezenţei slujitoare a acesteia, atât 
în mediul laic, cât şi în cadrul sistemului educaţional. 


Slujiri ale Chiriarhului în eparhie 

La praznicul Întâmpinării Domnului - 2 februarie, 
Înaltpreasfinţitul Părinte loan, Arhiepiscopul Timișoarei 
și Mitropolitul Banatului, a efectuat o vizită pastorală în 
Parohia lecea Mică din Protopopiatul Sânnicolau Mare, 
iar în ajunul sărbătorii Chiriarhul a fost prezent în mijlocul 
obștii Mănăstirii Morisena-Cenad, unde a săvârșit 
rânduiala rasoforiei pentru trei vieţuitoare. La Parohia 
lecea Mică, Mitropolitul Banatului a fost întâmpinat de 
pr. protopop Gheorghe Sutac și pr. paroh Constantin 
Dinu Bizgan împreună cu numeroși enoriași și oficialități 
locale. Înaltpreasfinţia Sa a participat la Sfânta Liturghie 
în capela parohială și apoi a oficiat slujba de sfințire a 
crucilor ce vor fi aşezate pe noua biserică aflată în curs 
de edificare. În cuvântul de învăţătură adresat celor 
prezenţi, Înaltpreasfinţia Sa a vorbit despre semnificaţia 
praznicului Întâmpinării Domnului şi importanţa lui în 
lucrarea de mântuire a neamului omenesc săvârșită de 


Înaltpreasfinţitul Părinte loan, Arhiepiscopul Timişoarei 
şi Mitropolitul Banatului, a efectuat duminica 7 februarie 
o vizită pastorală în Parohia Timişoara-Calea Aradului 
din Protopopitaul Timişoara |. Aici, Înaltpreasfinţia Sa a 
fost întâmpinat de soborul credincioşilor şi al slujitorilor 
parohiei, împreună cu pr. Protopop loan Bude și pr. 
Paroh Iosif Hânda. În continuare, Mitropolitul Banatului 


a participat la Sfânta şi Dumnezeiasca Liturghie în biserica 
parohială cu hramul „Adormirea Maicii Domnului”, 
edificată în anul 2003. În finalul slujbei, Înaltpreasfinţitul 
Părinte Mitropolit loan a adresat celor prezenţi un cuvânt 
de învăţătură referitor la înțelesurile duhovniceşti ale 
pericopei evanghelice duminicale de la Matei 25, 14-30, ce 
istoriseşte Pilda talanţilor. În acest sens, Înaltpreasfinţia Sa 
a arătat că fiecare dintre noi primim daruri şi binecuvântări 
nenumărate de la Dumnezeu încă de la venirea noastră 
în lume prin Taina Sfântului Botez, daruri ce trebuiesc 
chivernisite şi lucrate în scopul mântuirii şi a desăvârşirii 
noastre. Totodată, Chiriarhul a felicitat credincioşii şi 
slujitorii parohiei pentru proiectul pe care doresc să-l 
demareze în scopul ajutorării tinerilor cu situaţii sociale 
şi materiale speciale, prin înfiinţarea unui centru social 
la nivelul parohiei. La rândul său, părintele paroh Iosif 
Hânda a mulţumit Înaltpreasfinţitului Părinte Mitropolit 
loan pentru bucuria adusă clericilor şi credindioşilor 
parohiei Timişoara-Calea Aradului cu prilejul acestei 
vizite pastorale, cât şi pentru duhovnicescul cuvânt de 
învăţătură. 


În Duminica a 17-a după Rusalii — 14 februarie, 
Înaltpreasfinţitul Părinte loan, Mitropolitul Banatului, a 
efectuat ovizită pastorală în Parohia Voiteg din Protopopiatul 
Deta. Aici, Chiriarhul afostîntâmpinat de soborul credincioșilor 
şi al clericilor, împreună cu pr. loan Prisăcean, Protopopul 
Detei și pr. paroh loan Zaharie George. Înaltpreasfinţia Sa 
a participat la Sfânta și Dumnezeiasca Liturghie oficiată în 
biserica cu hramul „Sfântul Gheorghe”, construită în anul 
1912. După slujbă, Înaltpreasfinţitul Părinte loan a adresat 
celor prezenţi un cuvânt de învățătură referitor la înțelesurile 
duhovnicești ale pericopei evanghelice duminicale de la 
Matei 15, 21-28. Cu acest prilej, Mitropolitul Banatului a 
evidenţiat credinţa stăruitoare a femeii cananeeancă și 
nădejdea ei nedlintită în mila și ajutorul Mântuitorului Hristos. 
În acest sens, Chiriarhul a arătat că rugăciunea bineplăcută 
lui Dumnezeu trebuie însoţită de smerenie. și de lacrimile 
pocăinţei, având încredințarea împlinirii celor nădăjduite. 
Glasul rugăciunii adevărate porneşte din adâncul inimii 
omului, iar nu de pe buzele lui. La fel, și femeia canaaneacă 


24 


Învierea 


se apropie de Mântuitorul Hristos cu inima sa pătrunsă de 
durere și deplin încredințată de puterea tămăduitoare a Fiului 
lui Dumnezeu. În final, Înaltpreasfinţia Sa i-a încredinţat pe 
credincioșii parohiei Voiteg, păstoriți de către pr.loan Zaharie 
George, de dragostea și purtarea de grijă a lui Dumnezeu, 
îndemnându-itotodată să continue lucrarea duhovnicească 
alături de părintele paroh, prin participarea la sfintele slujbe 
şi împărtășirea cu Sfintele Taine. 

Înaltpreasfinţitul Părinte Mitropolit loan a fost 
prezent duminică, 28 februarie, în mijlocul clericilor și 
credincioşilor Parohiei Timişoara-Ronaţ. Cu acest prilej, 
Înaltpreasfinţia Sa a săvârşit Sfânta și Dumnezeiasca 
Liturghie în biserica parohială cu hramul „Adormirea 
Maicii Domnului”. În cadrul slujbei, Chiriarhul a hirotonit 
întru preot pe diaconul Marius Mircia, redactor în 
cadrul Biroului de presă al Arhiepiscopiei Timișoarei. 
În cuvântul de învăţătură rostit, Chiriarhul a tâlcuit 
pericopa evanghelică duminicală de la Luca 15, 11-32, 
ce istorisește „Pilda fiului risipitor” În acest sens, 
Înaltpreasfinţia Sa a evidenţiat nemăsurata bunătate şi 
iubire a tatălui din Evanghelie ce-și aştepta cu ardoare 
fiul cel rătăcit în patimile și plăcerile lumii căzute. 
Întrucât iubirea tatălui se arată mai cuprinzătoare şi 
mai puternică decât greșelile fiului său, pilda aceasta 
mai poate fi numită „Pilda tatălui milostiv şi iertător”. 

În încheiere, părintele paroh Timotei Sbera a mulţumit 
Înaltpreasfinţiei Sale pentru bucuria adusă clericilor şi 
credincioșilor parohiei de a poposi în mijlocul lor și de 
a oficia Sfânta şi Dumnezeiasca Liturghie. 


În duminica „Vameşului şi fariseului” - 21 februarie, 
Înaltpreasfinţitul Părinte loan, Mitropolitul Banatului, 
a fost prezent în mijlocul clericilor și credincioșilor 
timişoreni, participând la Sfânta Liturghie de la Catedrala 
mitropolitană „Sfinţii Trei lerarhi”. După dumnezeiasca 
Liturghie, Înaltpreasfinţia Sa, împreună cu soborul de 
slujitori, a săvârșit slujba parastasului pentru vrednicul 
de pomenire Mitropolit Vasile Lazarescu, la împlinirea 
a 47 de ani de la trecerea sa la cele veșnice. Totodată, 
alături de vrednicul mitropolit au mai fost pomeniţi 
Emanuil Gojdu și Constantin Brâncuși. După oficierea 
parastasului, chiriarhul Banatului, împreună cu preoţii 
catedralei și cu o mulţime de credincioşi a coborât în 
necropola mitropoliţilor, de sub altarul catedralei, unde 
s-a rugat pentru odihna sufletului ierarhului bănăţean. 


În ziua de vineri 19 februarie, Preasfinţitul Părinte 
Paisie  Lugojanul, Episcop-vicar al Arhiepiscopiei 
Timișoarei, a aniversat împlinirea a 10 ani de slujire 
arhierească. Cu binecuvântarea  Înaltpreasfinţitul 
Părinte loan, Arhiepiscopul Timișoarei și Mitropolitul 

Banatului, Preasfinţia Sa a săvârșit de dimineață Sfânta 
şi Dumnezeiasca Liturghie la Catedrala mitropolitană din 
Timişoara, în semn de mulțumire Bunului Dumnezeu 
pentru binefecerile revăsarte de-a lungul anilor de 
slujire la Altarul Bisericii lui Hristos. La orele prânzului 
Înaltpreasfinţitul Părinte Mitropolit loan împreună 
cu părinţii consilieri, protopopii eparhiei și slujitorii 
Catedralei mitropolitane din Timișoara a adresat în 
numele tuturor clericilor şi credincioșilor Arhiepiscopiei 
Timişoarei un cuvânt de aleasă felicitare Preasfinţiei 
Sale, în cadrul unei recepții desfășurate la reședința 
mitropolitană. 


Consfătuirea profesorilor de Religie 

Sâmbătă, 27 februarie, în sala festivă a Centrului 
eparhial din Timișoara, în prezenţa Preasfinţitului 
Părinte Paisie Lugojanul, Episcop-vicar al Arhiepiscopiei 
Timișoarei, a avut loc Consfătuirea profesorilor de Religie 
din jud. Timiş. La eveniment au participat părintele 
consilier Sorin Lungoci, din partea Arhiepiscopiei 
Timișoarei, prof. Daniela Liliana Buzatu, inspector pentru 
disciplina Religie, de la Inspectoratul Școlar Judeţean 
Timiş şi Claudia Albulescu, președinte APOR, filiala Timiș. 
În deschiderea consfătuirii, pr. Sorin Lungoci a făcut o 
prezentare a activităţiilor ce urmează să se desfășoare 
în parteneriat cu Biserica. 


Concert caritabil la Sânnicolau-Mare 

Fundaţia „Ștefan cel Mare şi Sfânt” din Timişoara a 
organizat în data de 11 februarie un concert caritabil 
susținut de către tenorul Costel Busuioc, cu scopul de 
a sprijini Centru de zi pentru copii „Sfânta Maria” din 
Sânnicolau-Mare, care funcţionează în cadrul proiectului 
„Reţea interregională de centre educaţionale” din 
subordinea Arhiepiscopiei Timişoarei. Înainte de 
începerea evenimentului, tenorul Costel Busuioc 
împreună cu reprezentantul sectorului social filantropic 
din cadrul Arhiepiscopiei Timişoarei, Pr. Cristian Pavel, 
dar şi reprezentanţii Fundaţiei „Ștefan cel Mare și Sfânt” 
au vizitat Centrul de zi pentru copii „Sfânta Maria”. Aceștia 
au rămas impresionați de bucuria, inocenţa și modestia 


acestor copii proveniţi din familii cu o situaţie socială 
specială. Concertul caritabil a avut loc într-o locaţie 
din Sânnicolau-Mare, evenimentul făcând parte din 
acţiunile social-filantropice desfășurate de către această 
fundaţie umanitară. Fondurile colectate vor fi destinate 
amenajării unui spațiu de joacă pentru aceștia, dar şi 
pentru renovarea exterioară a clădirii unde se desfășoară 
zilnic activităţile copiilor. În grija centrului se află 25 de 
copii din familii sărace sau aflaţi în risc de abandon școlar. 
Aceştia beneficiază zilnic de o masă caldă, de sprijin în 
efectuarea temelor și de meditații pentru scăderea 
riscului de eșec şcolar. De asemenea, copiii beneficiază 
de rechizite şi materiale didactice. În cadrul centrului, 
beneficiarii participă la activităţi de petrecere a timpului 
liber, de formare a deprinderilor practice și de întreținere 
a spaţiului personal. Copiii sunt încurajați șă comunice în 
orice ocazie, să îşi exprime sentimentele, nemulțumirile 
şi dorinţele într-un mod constructiv, dar și să își apere 
drepturile prin intermediul comunicării cu ceilalți. 


Li 
PT 


Vizită la muzeu 
Înziua de 1 martie, un grup de credincioşi cu deficienţe 
de auz din Timişoara, însoțit de Părintele Eugen Bendariu 
a vizitat Muzeul de Artă din incinta Palatului Baroc din 
Timișoara. Aici vizitatorii au admirat obiectele expuse în 
cadrul colecţiei muzeale, dar mai ales colecţia de icoane 
vechi aflate în custodia muzeului. 

ITINERARIUL PASTORAL AL 
ÎNALTPREASFINȚITULUI PĂRINTE IOAN 
MITROPOLITUL BANATULUI 


1 februarie 

- primește pe PC. Părinte protopop Bujor Păcurar de 
la Făget 

- primește pe PC. Părinte Cosmin Panţuru de la paro- 
hia Timişoara Fabric 

- primește pe P.C. Părinte lulian Marius Șonea de la 
parohia Giroc 

- primește pe PC. Părinte loan Drăgănescu de la paro- 
hia Timişoara Fratelia 

- primeşte pe domnul ing. Gavril Rugea din Timişoara 

- săvârşeşte slujba de rasoforie pentru trei viețuitoare 
de la mănăstirea Morisena 


2 februarie 

- participă la Sfânta Liturghie la biserica parohiei 
lecea Mică și săvârşeşte slujba de sfințire a crucilor de 
pe biserica nouă 

- efectuează o vizită la mănăstirea Româneşti 


3 februarie 

- primește pe P.C. Părinte Gheorge Moșneguţu de la 
parohia Timișoara Blașcovici, însoţit de teologul George 
Giurgiu de la Centrul eparhial 

- primește pe P.C. Părinte Florian Groza de la parohia 
Jebel, însoţit de PC. Părinte loan Vasile Cheregi de la Spi- 
talul de psihiatrie 

- primește pe P.C. Părinte lulian Marius Ș$onea de la 
parohia Giroc, însoţit de domnul ing. Radu Burescu 

- efectuează o vizită la parohia Timişoara Blașcovici 


4 februarie 

- efectuează vizite la următoarele parohii și primării: 
Pietroasa, Poieni şi Remetea Luncă 

- participă la mănăstirea Partoș la o întâlnire cu 
monahi franciscani din Italia şi cu monahi din Mitropo- 
lia Banatului 


5 februarie 

- primește pe PC. Părinte protopop loan Bude de la 
protopopiatul Timișoara | 

- primește pe PC. Părinte Dionisie Cosma de la Satu 
Mare 

- cercetează lucrările de pictură a bisericii parohiei 
Becicherecu Mic 


6 februarie 
- efectuează o vizită la biserica Timişoara Zona Dacia 


7 februarie 
- participă la Sfânta Liturghie la biserica Timişoara 
Calea Aradului și rostește cuvânt de învăţătură 


8 februarie 

- primește pe P.C. Părinte Caius Capotescu de la paro- 
hia Pogorârea Sfântului Duh din Lugoj 

- primeşte pe domnișoara Mirona Cosma 

- primește pe PC. Părinte Traian Debucean de la paro- 
hia Chișoda 

-efectuează vizite la filia Sălciua Nouă și la parohia Paniova 


9 februarie 

- primește pe domnul arh. Gheorghe Cuteanu din 
Timişoara 

- primește pe domnul director Dan Radosav de la 
Muzeul Satului Bănăţean din Timişoara, împreună cu 
P.C. Părinte Aurel Filip de la parohia din incinta muzeului 

- primește pe domnul rector Marilen Pirtea de la 
Universitatea de Vest din Timişoara, însoţit de domnul 
prof. Alexandru Bolos de la Universitatea din Oradea 

- primește pe PC. Părinte Cristian Babuc de la parohia 
Seleuș (Episcopia Daciei Felix) 

- primeşte pe doamna prof.Daniela Buzatu, inspectoare 
de Religie la Inspectoratul școlar judeţean Timiş 

- efectuează o vizită la mănăstirea Morisena 


10 februarie 

- primește pe PC. Părinte Tiberiu Ciobanu de la 
parohia Sânnicolau Mare 

- primește pe PC. Părinte Cristian Feraru de la 
paraclisul mitropolitan Sf. Apostoli și Evangheliști loan 
și Luca 

- primește pe domnul prorector prof. dr. Petru Ștefea, 
doamna decan prof.dr. Dana Percec şi PC. Părinte conf. dr. 
Nicolae Morar de la Universitatea de Vest din Timișoara 

- primește pe domnul Adrian Deheleanu, directorul 
Muzeului Banatului din Timişoara 

- efectuează o vizită la casa parohială de la Blajova, 
afectată de un incendiu 


11 februarie 

- prezidează lucrările Sinodului Mitropolitan, la 
reședința mitropolitană din Timișoara 

- cercetează lucrările de pictură la biserica parohiei Mașloc 


12 februarie 

- primește pe P.C. Părinte Mircea Lăutaș de la parohia 
Timişoara Freidorf 

- primește pe preotul greco-catolic Daniel Sas de la 
parohia Mehala din Timișoara 

- primește pe PC. Părinte leremia Oancea de la 
parohia Liebling 

- primește pe PC. Părinte Ciprian Blagoe de la parohia 
Deta 

- primește pe domnul prof. Viorel Roman din 
Germania 

- primește pe PC. Părinte Teodor Cocan de la parohia 
Sânandrei Colonie 

- primește pe P.C. Părinte protopop loan Cerbu de 
la Lugoj 

- primește pe domnul prof. univ. dr. Adrian Retezan 

- primeşte pe PC. Părinte Cosmin Panţuru de la 
parohia Timişoara Fabric 

- primește pe domnul prof. dr.ing. Ştefan Dună de la 
Universitatea Politehnică din Timișoara 

- primeşte pe P.C. Părinte Ştefan Marcu de la parohia 
Timişoara Aeroport 

- vizitează casa parohială de la parohia Blajova 


13 februarie 
- vizitează casa parohială de la parohia Blajova 


14 februarie 

- efectuează o vizită pastorală la parohia Jebel 

- participă la Sfânta Liturghie la biserica parohiei 
Voiteg și rostește cuvânt de învăţătură 


15 februarie 

- primește pe P.C. Părinte Timotei Sbera de la parohia 
Timişoara Ronaţ, împreună cu C. Diacon Marius Mircia 
de la Centrul eparhial 

- primeşte pe domnul comandor Florin Ivan de la 
Aeroportul Militar din Timişoara 

- primeşte pe PC. Părinte protopop Gheorghe Sutac, 
însoțit de PC. Părinte Vasile Cioica de la parohia Periam 
şi de teologul Radu Vâlceanu 

- primeşte pe PC. Părinte Traian Debucean de la 
parohia Chișoda 

- efectuează vizite la următoarele parohii: Jupani, 
Sudriaș, Bârna, Drinova și Lugoj Dealul viilor 


16 februarie 
- efectuează vizite la următoarele parohii: Giarmata 
şi Sânandrei Colonie 


17 februarie 
-efectuează o vizită la parohia Racoviţa 


18 februarie 

- efectuează vizite la următoarele parohii: Curtea, 
Luncanii de Jos, Lugoj Cotu Mic şi Dumbrăviţa Banat! 

- săvârşeşte slujba de sfințire a sediului Primăriei din 
Tomești 


21 februarie 

-participă la Sfânta Liturghie la catedrala mitropolitană 
şi săvârşeşte slujba parastasului pentru Mitropolitul 
Vasile Lazarescu al Banatului (1947-1961). Rostește 
cuvânt de învăţătură. 


24 februarie 

-participă la lucrările Adunării Naţionale Bisericeșşti, 
la centrul de conferințe al Facultăţii de Teologie din 
Bucureşti 


25 - 26 februarie 
-participă la lucrările Sfântului Sinod al Bisericii 
Ortodoxe Române, la reședința patriarhală din București 


28 februarie 

-săvârșeşte Sfânta Liturghie la biserica parohiei 
Timișoara Ronaţ și hirotonia întru preot a diaconului 
Marius Mircia de la biroul de presă al Centrului eparhial. 
Rostește cuvânt de învățătură 

- efectuează o vizită la mănăstirea Timişeni 

